text:
A son di ringraziâ prime di dut il President de Provincie di Udin, onorevul Pieri Fontanini e il Diretôr de Agjenzie regjonâl pe lenghe furlane dot. Lorenzo Zanon pe iniziative de leture continuade de Bibie te nestre lenghe: il prin event intal mont li che dute la Bibie e ven proclamade tune lenghe minorizade.
Al displâs che la nestre glesie, ancje se e da une man, e rivi simpri in ritart, e simpri in talian. Chest an al è stât proclamât pe diocesi “l’anno della Parola di Dio” ma tes schedis mandadis jo no ai cjatade olme di identitât di popul, di cussience di liberazion, di peraule furlane. Dut al è tune lenghe foreste e tal intimisim-moralisim di une glesie disincjarnade.
Pal Event che nus spiete no bastin i 1200 letôrs, ni un centenâr di oris di leture, ni la glesie de Puritât a Udin; cun dut chest e cu la tecniche miôr, l’Event al pues jessi e restâ une sflameade che si distude tun lamp. Di fat se il libri de Bibie al conte la storie di un popul, al à di jessi scoltât e meditât tal nestri contest economic, politic, culturâl e spirtuâl. Ce che la nestre glesie, cun dutis lis sôs schedis, no nus insegne e no nus jude a fâ.
Fûr dal popul, la riflession sore la peraule di Diu e devente alienant o fondamentaliste, ridusude a devozion spirtuâl, racomandade di ducj chei che a comandin fasint la caritât ai puars ma no tocjant il legalisim injust de struture sociâl.
O pensi che il miôr coment e la miôr preparazion a chest Event e sedi la leture dal libri di pre Antoni Beline «Furtunât il popul che al è il Signôr il so Diu». Un libri improibît tai agns novante cuant che al è jessût, ma ancje l’unic document che fra vicendis di int e peraule di Diu al rive a olmâ une storie sacre che si puedi proclamâ furlane. In plui al da une dreçade par une leture bibliche che e mene no al cjacarâ erudît dai libris, ma a la madurazion di popul; riflessions unichis di une teologjie de liberazion insedade culì e validis no dome pal Friûl ma par ogni minorance che e ven scjafoiade. Seont me, al varès di jessi metût come libri di test tai studis biblics dal nestri ‘Seminari.
Avôts di lungje vite e di un biel avignî al nestri Event! E cumò o pensi a pre Checo e a ce che al gjoldarès se al fos culì. In sô memorie o conclût chescj pinsîrs cu la preiere dal grant so amì Martin Lutâr: «Signôr tu tu nus âs dade la tô Peraule e come popul tu nus âs metûts fra chei che ti ricognossin e ti dan laude e onôr. Danus la gracie di tignîle cont, la tô Peraule, e fasile lusî tal nestri cûr par che a florissin in nô tante consolazion e gjonde».
pre Tonin Cjapielâr
MEDITANTLIS TAL SO CÛR. Il grant Event............
A son di ringraziâ prime di dut il President de Provincie di Udin, onorevul Pieri Fontanini e il Diretôr de Agjenzie regjonâl pe lenghe furlane dot. Lorenzo Zanon pe iniziative de leture continuade de Bibie te nestre lenghe: il prin event intal mont li che dute la Bibie e ven proclamade tune lenghe minorizade.


c: text/html

text:
La manifestazion in lenghe furlane Musiche - Pe gnove musiche furlane, volude dal assessorât pe culture dal comun di Udin cul contribût di ARLeF (Agjenzie Regjonâl pe Lenghe Furlane), Provincie di Udin, Istitût pe Culture Slovene, e metût adun des cooperativis Il Campo e Informazione Friulana inte suaze dal progjet “Suns”, chest an e cambie muse. Cun di fat, la formule tradizionâl, che par agns e à alternât novitâts e vecjis gloriis dal panorame de musiche par furlan, e ven slargjade cu la presince inedite e une vore agradide di grups musicâi che a rivin de aree linguistiche slovene.
Al titul storic de manifestazion (“Musiche”, di intindisi inte sô ambivalence furlane e taliane) al è stât zontât ancje il sloven “Muzike” propit par marcâ la gnove muse de iniziative.
A testemoneance di cemût che lis lenghis no si fermin alì dai confins politics e nancje di chei artistics vinars ai 3 di Dicembar sul palc dal Palamostre di Udin, a tacâ des 9 di sere (21.00), o viodarìn duncje une daûr di chê altre trê formazions che, si ben che a rivin di Austrie, Slovenie e Italie, a cjantin dutis in lenghe slovene.
A vierzaran la serade i BK Evolution, formazion folk rock interessante che e rive des Valadis dal Nadison e che e je leade ae lungje esperience corâl dal Beneške Korenine. Ur vignarà daûr Tonç Feinig pianist sloven carinzian tra i plui cognossûts e preseâts dal jazz. In cheste ocasion al puartarà a Udin un progjet di stamp funk che al viôt la presince de cjantante Maya. Il grup plui spietât al sarà però chel dai Melodrom di Lubiane. Une realtât che, cul miscliç di une estetiche dark e di un sens melodic rafinât, al è di cualchi an incà un dai grups di ponte de sene alternative slovene. La lôr cjantante Mina e je ancje la vocalist dal storic grup di innomine mondiâl Laibach.
Sul finî di cheste prime serade a saran i R.esistence in Dub. La formazion Dub furlane, a pene tornade cuntun sucès de finâl dal Liet International, il festival european des cjançons in lenghe minoritarie, e varà il compit di sierâ te maniere miôr chest incuintri musicâl tra lenghe slovene e lenghe furlane.
O viodarìn cussì i Nosisà che, a dîs agns juscj de ultime jessude discografiche, a son tornâts cu la lôr gnove produzion “Neri Cjarbon”. Dute di scuvierzi, invezit, la Orchestra Cortile, al lôr debut cun “Ondis di Glerie”. Nol podeve po mancjâ Lino Straulino cul so gnûf lavôr che lu viôt in vore cun vilotis classichis de tradizion furlane tornadis a lei cuntune vieste country-bluegrass.
Sul finî de serade fine e sarà dade fûr la targhe Deganutti premi pal miôr disc dal an sielt di un osservatori di gjornaliscj cualificâts e dedicât ae memorie dal innomenât gjornalist furlan.
A saurî inmò di plui la serade e sarà ancje la finâl, come par solit vivarose, cu lis novitâts puartadis dal Premi Friûl che chest an al mande sul palc cinc grups pardabon ferbints: Savac, Ad Plenitatem Lunae, L’una e un Quarto, Mig 29 Over Disneyland, Ulisse e i Ciclopi.

robotstxt: allowed

filter: keep


text:
Une cunvigne sui efiets economics e ocupazionâi
des leçs di tutele pe lenghe furlane
martars ai 26 di Jugn a Colorêt di Montalban
Esperts e rapresentants des istituzions
clamâts a confrontâsi de cooperative Serling
Ce vuelial dî invistî te tutele de lenghe furlane? Otignî risultâts linguistics o ancje ricjadudis concretis pal teritori in direzion di un so disvilup economic? A chestis domandis e cirarà di rispuindi la cunvigne «Efiets economics e ocupazionâi des leçs di tutele pe lenghe furlane», inmaneade de cooperative Serling in colaborazion cul Servizi pes Identitâts linguistichis de Regjon Friûl Vignesie Julie e cul patrocini de Comunitât culinâr dal Friûl, che si tignarà martars ai 26 di Jugn, li de sale cunvignis dal cjistiel di Colorêt di Montalban, tacant des 9 e mieze di matine e vierte a ducj i interessâts. A vignaran presentâts i risultâts di une ricercje puartade indevant de Serling sui efiets economics e ocupazionâi de tutele dal furlan, a saran ospits che a presentaran la situazion ocupazionâl e economiche derivade de politiche linguistiche in Catalogne, in Gales, in Sardegne e li dai ladins des Dolomitis, a intervignaran alts rapresentants des istituzions e des realtâts plui interessadis par chest aspiet in Friûl, par esempli di chei ents che a gjestissin une part significative dai fonts publics a pro dal furlan o che a rivin a vê lavoradôrs dipendents inte lôr ativitât pe marilenghe.
Une riflession necessarie intun moment culminatîf pal avignî de lenghe furlane. A son aromai plui di dîs agns che si pues dî che e je tacade une politiche linguistiche pal furlan poiade des istituzions publichis: al è dal 1996, di cuant che la Regjon Friûl Vignesie Julie e à fate buine la leç 15/96. Po dopo e je rivade la leç 482/99 dal Stât.
«Fâ politiche linguistiche – al dîs Alessandro Carrozzo, president de cooperative Serling – al vûl dî spindi, o miôr invistî, bêçs publics par vê un risultât: tal nestri câs, al à di jessi il recupar de lenghe furlane, che si oten cun obietîfs tecnics. Tra chei plui imediâts si à di meti: fissazion de ortografie e de lenghe di riferiment, elaborazion di struments linguistics tant che dizionaris e coretôrs, publicazion di tescj di cualsisei sorte par furlan, elaborazion di struments didatics, insegnament tes scuelis, emission di programs radiofonics e televisîfs, ûs dal furlan te aministrazion publiche, in pocjis peraulis dut ce che al covente par fâ cressi il corpus e il status».
In chescj agns, intune maniere o intune altre, si è rivâts a diviers obietîfs tecnics di chei metûts in liste, ma i risultâts si otegnin cu lis personis e lis personis a puedin lavorâ ben se a son lis cundizions economichis e professionâls par stâ sigûrs e par cressi. In struc, par Carrozzo: «I bêçs publics invistîts te lenghe furlane no àn dome di puartâ risultâts linguistics, ma ben – e propit par garantî une cualitât di chei risultâts e un sparagn des risorsis – a àn di vê ancje efiets economics e ocupazionâi». Daûr di chescj resonaments la cooperative Serling, che e sta sù propit su la professionalitât dai operadôrs linguistics dal furlan e che par cumò e rive a tignî cuatri lavoradôrs dipendents stabii, e à organizât la cunvigne a Colorêt di Montalban.
Chest il program: si tacarà aes 9 e mieze di matine cui salûts des autoritâts – il president dal Consei regjonâl, Alessandro Tesini; l’assessôr pes Identitâts linguistichis e culturâls, Roberto Antonaz; il president de Arlef, la Agjenzie regjonâl pe lenghe furlane, Lorenzo Fabbro; il president dal consei di aministrazion de Comunitât culinâr dal Friûl, Lorenzo Cozianin –, si passarà po al aprofondiment dai efiets economics e ocupazionâi de planificazion linguistiche in Friûl – presentâts di Linda Picco de cooperative Serling – e in altris comunitâts linguistichis minorizadis in Europe: di chê galese e di chê catalane e fevelarà Maite Puigdevall, linguiste dal Ciemen, il Centri internazionâl pes minorancis etnichis e lis Nazions di Barcelone; de realtât de Val di Fasse Sabrina Rasom, linguiste coordenadore dal Ufici di politiche linguistiche e culturâl de Comunitât di Fasse; Diego Corraine, espert di politichis linguistichis, al scrutinarà la situazion de Sardegne.Daspò il gustâ, aes 2 e mieze daspomisdì, spazi ai intervents dai rapresentants des istituzions cun plui personâl dipendent in relazion cu la lenghe furlane: pe Regjon Friûl Vignesie Julie al fevelarà il diretôr dal Silce, il Servizi pes Identitâts linguistichis e coregjonâi tal forest, Marco Stolfo; pe Provincie di Udin William Cisilino, dirigjent de Unitât operative lenghe furlane e altris identitâts storichis; pe Provincie di Gurize la assessore aes Comunitâts linguistichis Roberta Demartin; pe Universitât dal Friûl Alessandra Burelli dal Cirf, il Centri interdipartimentâl di ricercje su la culture e la lenghe dal Friûl. Po dopo a cjaparan la peraule – tant che rapresentants des struturis privadis cun plui personâl dipendent in relazion cul furlan – Feliciano Medeot, diretôr de Societât Filologjiche Furlane; Antonio Buiani, president de societât cooperative Informazion Furlane; Alessandro Carrozzo, president de cooperative Serling. I ultins intervents a puartaran la atenzion dai scoltadôrs su lis prospetivis pe lenghe furlane tal mont de scuele – e intervignarà Rosalba Perini dal Ufizi scolastic regjonâl – e tal setôr dai uficis, in particolâr pai operadôrs linguistics di sportel, di chest e fevelarà Federica Angeli, operadore dal Silce. Lis conclusions de cunvigne lis fasarà Ernesto Liesch, espert di problematichis legjislativis e aministrativis tal setôr culturâl.


text:
Cun Setembar o sin jentrâts tal novesim mês di spiete pe aprovazion definitive dal passaç di Sapade-Plodn al Friûl. Il sît internet dal Senât al continue a presentâ lis propuestis di leç “De Monte” e “Bellot” fermis, bramosis di jessi esaminadis de Comission Afârs Costituzionâi dal Senât che si spere, cumò che la riforme de Costituzion e je stade aprovade in prime leture, e vedi timp par ricjapâ in man la cuistion dal paîs dal Cjadovri che al spiete dal 2008 la gnove Regjon. Stes discors al vâl ancje par Cint, in chest câs i mês di spiete a son “dome” cinc.
Come in dutis lis robis che a son sintudis però la fuarce di volontât par otignî l’obietîf finâl al pues rivâ a sfuarçâ i blocs de burocrazie e lis gjambadoriis. Par esempli il comun di Cint traviers dal so vicesindic Alessandro Coccolo, al sta lavorant par promovi une intese tra Venit e Friûl-VJ in fat di sanitât. Ai presidents Zaia e Serracchiani si à domandât che tal contest de riorganizazion de ufierte sociosanitarie, si slargi l’ambit teritoriâl fasint lavorâ insieme sedi i Ospedâi di Puart, San Donà e Jesolo, sedi chei di Sant Vît dal Tiliment, Pordenon e Tisane, in maniere tâl di frenâ la mobilitât des personis che a àn dibisigne di curâsi e che si spostin dal Venit orientâl viers la nestre Regjon. Si trate di un fenomin naturâl che no si pues dal sigûr pensâ di contrastâ ma al sarès logjic compagnâ e gestî in maniere corete. ❚
Il Cjargnel
VIERS IL FRIÛL. Pocjis gnovis sul front di Sapade e Cint............
Cun Setembar o sin jentrâts tal novesim mês di spiete pe aprovazion definitive dal passaç di Sapade-Plodn al Friûl. Il sît internet dal Senât al continue a presentâ lis propuestis di leç “De Monte” e “Bellot” fermis, bramosis di jessi esaminadis de Comission Afârs Costituzionâi dal Senât che si spere, cumò che la riforme de Costituzion e je stade aprovade in prime leture, e vedi timp par ricjapâ in man la cuistion dal paîs dal Cjadovri che al spiete dal 2008 la gnove Regjon. Stes discors al vâl ancje par Cint, in chest câs i mês di spiete a son “dome” cinc.


text:
I BINI_ Intal prin, l’autôr al fas la storie de sô famee, i Bini apont (e ancje di chê imparentade strete dai Fabbro), partint dal secul XV. Plui in daûr nol è pussibil di lâ ancje parcè che prime no esistevin i cognons. Anzit, stant che dome cul Concei di Trent, si scomençà a tignî une sorte di anagrafe, al è un grant risultât di sedi rivât fin a un par di secui prime.
Daspò di vênus contade cheste storie cun tant di arbui gjenealogjics, di detais, di anedots, l’autor al fâs une ricognizion di ce che a àn fat chescj Bini di lunc dai secui: intes istituzions (politichis, religjosis, militârs), intes siencis e arts (musiche, gjornalisin, ricercje storiche), intal sociâl (sindacalisin, sport, associazions). Par ultin al scrutine i lôr possidements, terens, cjasis, dotis, tests.
Naturalmentri il libri al è une vore siôr di fotografiis; ben 514 distribuidis su lis passe 350 pagjinis.
La plui part des informazions che si cjatin intal libri a son indreçadis in particolâr ai direts interessâts, valadì i Bini e i Fabbro di vuê. Ma l’interès dal libri al va ben al di là: cun di fat si pues leilu tant che un tratât di etimolgjie (Bini al ven dal non Bernardino e Fabbro dal non dal mistîr) e di onomastiche, un excursus storic suntun teritori e su ce maniere che il paîs al à vivût di rifles la grande storie, un aboç di storie dal costum e v.i. E no mancjin curiositâts: il dean che, unic in dut il Friûl, si opon al passaç di Palaçûl a la Serenissime Vignesie, o ben la femine che in plen ‘700 e faseve part di une assemblee di cjâfs di famee o ancje la zovine Bini che intal 1901 e servì di modele par une statue di femine che e va su in cîl.
E in plui si pues preseâ la ironie e ancje il spirt polemic dal autôr che no si fâs preâ se al è di dâ cualchi patafon a cui no i smeche (spie la p. 277, dulà che al conte di un frut che intune recite al fâs la part di Sindic e che al deventarà pardabon sindic, plui tart…)
PAL STELE_ Il libri dedicât al Stele al partìs di une prospetive globâl, naturalistiche e storiche. Al tache a fevelâ dai prins abitants che si logarin dilunc la aste dal flum, za in ete preistoriche. No par nuie e fo cjatade propi culì la famose “frute di Blancjade”, i plui antîcs rescj umans cjatâts inte nestre regjon.
Il libri al conte daspò dutis lis storiiis che si son davueltis tor dal Stele, di lunc dai secui: i puarts e la navigazion, lis imbarcazions, il zîr dal mont in barcje partît propi di culì, la pescje, i beveradôrs, i lavadôrs, i vâts, i traghets, i puints, lis diluvions, i tais e i rapars (une vore negatîf chel che al à bonificât lis palûds di Codroip par sestâ la stradalte a pro di Palme: intervent che al fo e al è ancjemò la origjin di tantis diluvions), il cantîr di Pressenins, i gjavadôrs, i reperts archeologjics e v.i. Par finî un cjapitul al memoree ducj chei puarins che a àn pierdude la vite ineâts intal flum.
Ancje culì une vore di fotografiis (236 su passe 250 pagjinis), une ironie sutile (spie p. 130 dulà che al fevele de intenzion de aministrazion di intitulâ un gnûf puint al pape)
e la obietivitât dal storic che al fâs justizie di peteçs, come chei che a disevin che
a saressin stâts i titins a fâ saltâ il puint ai 29 di Avril dal 1945 (no je vere) o come la tristerie sui operaris dai cantîrs di Monfalcon, pucefadie che, invezit, a son ancjemò daûr a inmalâsi e a murî pai efiets dal amiant.
LA GRANDE VUERE_ Il tierç libri al è organizât ator di une straordenarie testemoneance storiche. I prins doi cjapitui a incuadrin i aveniments de grande vuere ce maniere che le àn viodude e vivude la int di Palaçûl: lis premessis, i fats plui impuartants, i combatints e i muarts, lis conseguencis (prime fra dutis la teribile fiere spagnule).
Il plat fuart al è intal tierç cjapitul, che al ripuarte integralmentri il diari di Pieri Fabbro, un combatint di Palaçûl, che al fo presonîr in Polonie fra il 1916 e il 1918. Une vore interessant sevi dal pont di viste de esperience umane, sevi di chel linguistic, ancje par vie che il diari al à vudis dôs stesuris.
Il libri al seguite po cu la storie des comemoriazions dai monuments di Palaçûl. E culì e torne fûr la solite ironie: si à scuasi la impression che a Bini i vegni voie di ridi e che al fasi une cierte fature a tignîsi (une eliche cul bûs…).
A completin il lavor una cjapitul su la vuere intes letaris e lis arts locâls e une prionte sul grop dai alpins dal paîs.
Insumis: storie studiade cun rigôr e contade cun sgrimie. Chei di Palaçûl a son cumò obleâts a leiju, pagjine par pagjine, une biele vore! Bon di chel, jo no soi di Palaçûl…
Zuan Laurin Nardin
CULTURE. La triple fortune di Palaçûl............
I BINI_ Intal prin, l’autôr al fas la storie de sô famee, i Bini apont (e ancje di chê imparentade strete dai Fabbro), partint dal secul XV. Plui in daûr nol è pussibil di lâ ancje parcè che prime no esistevin i cognons. Anzit, stant che dome cul Concei di Trent, si scomençà a tignî une sorte di anagrafe, al è un grant risultât di sedi rivât fin a un par di secui prime.


text:
dijous, de maig 24, 2007
Finâl di champions
Un cuatri peraulis intant che o spieti che la paste a bulidi... nuie îr di sere si sin viodûts culì la partide, il Milan al à vint, o vin mangjât une pizze fate in cjase, bune, propri bune, po o sin lâts a fâ un zîr in centro, a jere un pôc di int, cualchi tifôs, a sin lâts a bevi un doi cicchetti al College, un, il diablo, tu âs di bevi la robe e tignîle in bocje, po ti la impiin e tu viodis la flamade che sparis cuant che tu siaris la bocje e tu paris ju dut. Figo. Luca al à ancje comedât la telecjamare, cussì o vin zirât un orute di video, sei a cjase, sei lant e tornant dal centro. Al è simpri biel tornâ a sinti lis cazzadis che tu sparis, ce che tu disis, po a mi fotos e videos mi plasin, mi plasarès un mistîr cussì, ancje se pes fotos al è plui dificil, jo comunque o soi neât par disens e robis cussì, tu âs di vê un tic di sens artistic... però un video on the road, suntune machine, mi plasarès fâlu prin e dopo. Pal studi, no mi ven voie par nuie, al è dificilon, o speri simpri tal futûr, ma ca se no mi meti a fâ alc o soi mâl, sigh
divendres, de maig 18, 2007
Dut cuiet
Nuie di gnûf, o soi ca che no sai ce fâ, bon, se un al vûl cazzegjâ cul computer al cjate simpri ce fâ, ma nuie di util pal mont... po ben no podi sperâ di salvâ il mont ogni sere ;-) O soi che studii fisiche, voie cuasi zero, ma sperin che mi vignidi di plui... plui di une-dôs oris no rivi propi, chê altre dì soi lât in biblioteche, ma ae fin soi lât a bas a lei i gjornâi. vuê mi jeri fermât al parc, lì de universitât, che si stave benon, aiarut, soreli, benon, epûr nuie, plui di une orute, une orute e mieze al è impussibil. Forsit neancje se o voi sul Everest. E je int che studie tant. Jo no rivi. Sigh. Ma no crodi di jessi l'unic, baste viodi ducj che che a son ator la sere. Lui ai viodût ancje chê altre sere, che sin lâts fûr par fâ cun L. e J cuatri pas fin sul Pratel a cjoli un kebab, e po, al jere sierât e o sin rivâts fin in centro. Chê a jere ancje une fieste universitarie, di chei di sinistre, che si fasevin promozion dant vie bire a bas presit... erin lis elezions, no sai di ce no ai neancje votât, e mi pâr però che àn pierdût, la bire no je vonde si viôt. E je int che no i plâs Bologne par chist, casin, int pardut, butilis, cjans... jo no, cioè nol è che mi freedi plui di tant, libars di fâ che e ulin. Forsi soi massa libertari par jessi furlan. Ma ae fin no si pol restâ simpri sierâts in tes tôs ideis. Cmq o ai tacâ in cjamare la bandiere dal Friûl che Luca al à tacât manifescj di cartons, robe di fruts, che mi vergogni cuasi. almancul par implenâ il mûr.
Ah, simpri pe universitât a samee che a restarin dome nô informatics là... tant puest ma pocje vite mi imagjini...
Ah, simpri pe universitât a samee che a restarin dome nô informatics là... tant puest ma pocje vite mi imagjini...
dimarts, de maig 08, 2007
Serade balorde
Bah, o soi ca che o stavi spietant un amì se al vignive fûr... chel ca mi tire simpri pacs... al sta di chê altre bande de citât e ae fin no mi ven mai voie di lâ fin là, tipo cumò a son lis 11 e mieze e se va ben o soi in centro par miezegnot. pazience, larai a mangiâmi un gelato fin sul Meloncello... o larai a durmî. Il martars al è simpri interessant, po cumò e je une biele buerute fûr, di chês che no son mai e che ti partin la temperadure ideâl. po ben. viodin se al fin setemane o rivi a tornâ sù... varessi une fieste che mi plasarès lâ ma chi a son simpri plui programs, e vuê no, un al à di decidi un mês prime ce fâ. e jo no soi cussì (ancje se (purtop?) lu stoi un tic diventant). Cul universitât, vuê o ai regjistrât eletroniche, o ai di metimi a studiâ fisiche che sono soi fotût. No lu passarai mai. Sperin di sì. Vuê un prof nus à fevelât di tesi... cuissà cuant jo. Intant al è tornât il cjalt dopo une setemane di ploie e di temperaduris decentis. Comunque no rivi a organizâ un viaç decent, al samee impussibil, ma no si rive mai fin in somp, si cjale, si cjale, si fâs e dopo si lasse piardi. vuei fâmal un......................... prime di laureâmi? O dopo?
îr a la coop o ai cjatât la Hirter Bier. La miôr di simpri secont me. E cognossi ben il puest dulà che la fasin. Però, 1,5 €, o ai di metimi a impuartâ bire une dì, al rint, al rint un grum!
îr a la coop o ai cjatât la Hirter Bier. La miôr di simpri secont me. E cognossi ben il puest dulà che la fasin. Però, 1,5 €, o ai di metimi a impuartâ bire une dì, al rint, al rint un grum!
Subscriure's a: Missatges (Atom)


text:
✽✽✽ Nuie «Grexit», ma ancjemò masse pocje Europe. Il braç di fier in cont di debit e austeritât tra Comission europeane, Font monetari internazionâl, Bancje centrâl europeane, guviers statâi de Zone euro e guvier grêc al à rivât adore a sierâsi cuntun acuardi, che nol contente masse nissun di lôr, par chei che a son i siei contignûts, ma che al contente plui o mancul ducj par vie che la detule «alc al è alc e nuie al è nuie» e vâl ancje a Bruxelles, a Washington, a Francfurt, a Berlin e a Atenis.
Tes ultimis setemanis di Jugn e tes primis di Lui si àn palesât ad in plen i problemis di fonde de Europe che e je – soredut il fat che e je masse pocje – e des politichis europeanis che a mancjin.
✽✽✽ Cun di plui, e je tornade a saltâ fûr a fuart ancje une cierte propagande, miscliçade cun disinformazion e dogmnatisim, soredut in cierts ambients, su cierts mieçs di comunicazion e intal Stât talian. Dut chest si lu à viodût in ocasion dal referendum che il guvier Tsipras al à convocât ai 5 di Lui par regjistrâ la volontât popolâr in cont de propueste di acuardi fate indenant dai interlocutôrs de Grecie (e cun chê di vê plui fuarce tes gnovis tratativis, soredut cuntune vitorie dal ‘no’: chê che i leve miôr a Syriza).
✽✽✽ Tal so discors in Parlament dai 26 di Jugn, il premier grêc al veve domandât il vôt a pro dal reerendum e al veve doprât ancje peraulis di ordin tant che sovranitât, massime par vê il consens de diestre greghe, ma in nissun moment chê fate indenant dal guvier a pro dal ‘no’ e jere une posizion antieuropeiste. Propit par chel il ‘no’ al à vinçût e propit par chel, dopo dal vôt, la plui part des fuarcis politichis greghis a àn poiât il gnûf inviament des tratativis.
✽✽✽ La consultazion, però, di plui bandis e jere stade piturade tant che une sielte tra euro e dracma e a pro o cuintri de Europe ‘tout court’, no dome de bande dai media, ma ancje dai politics. Tal Stât talian lu àn fat sei Renzi, cun chê di mostrâsi il plui amion de siore Merkel, sei Salvini e il M5S, par mostrâsi e vonde. Inaltrò al à fat compagn il vicecancelîr todesc Gabriel, che al à definît il risultât dal referendum tant che la demolizion di chel ultin puint che al jere tra la Grecie e la Europe: une declarazion cence fonde juridiche e cence sens politic, cemût che si viôt cumò.
✽✽✽ Par sigûr la situazion de Grecie e reste grivie. E je compagne ancje chê di une Europe che e reste a miezis, cui Stâts che a pensin ognidun al so «particulare» e che a àn plui patît che promovût l’acuardi finâl. Cui che al salte fûr miôr di cheste situazion e je la Bancje centrâl europeane, che però di bessole no je avonde. La sperance e je chê che ducj a vedin imparade la lezion e si movin par saltâ fûr di chê dimension intergovernative che e fâs simpri plui dams. E je une sperance piçule, ma tocje tignîle e dâi fuarce: i antîcs a disevin «spes ultima dea». ❚
Marco Stolfo
FRIÛL EUROPE. Nuie «Grexit», pocje Europe e une piçule sperance............
✽✽✽ Nuie «Grexit», ma ancjemò masse pocje Europe. Il braç di fier in cont di debit e austeritât tra Comission europeane, Font monetari internazionâl, Bancje centrâl europeane, guviers statâi de Zone euro e guvier grêc al à rivât adore a sierâsi cuntun acuardi, che nol contente masse nissun di lôr, par chei che a son i siei contignûts, ma che al contente plui o mancul ducj par vie che la detule «alc al è alc e nuie al è nuie» e vâl ancje a Bruxelles, a Washington, a Francfurt, a Berlin e a Atenis.


text:
Cors, an 2019
Proiezion dal cine "Incanto" e consegne dai atestâts dai cors di furlan
Vinars ai 20 di Dicembar dal 2019, aes 6 sot sere, Aule Pier Paolo Pasolini, Palaç Garzolini-di Toppo Wassermann
Proiezion cine Incanto e cerimonie consegne atestâts cors di furlan
Vinars ai 20 di Dicembar dal 2019, aes 6 sot sere, Aule Pier Paolo Pasolini, Palaç Garzolini-di Toppo Wassermann
In Ateneu la proiezion di “Incanto”
In ocasion de consegne dai atestâts dai cors di furlan fats vie pal 2019, il Centri Interdipartimentâl pal Svilup de Lenghe e de Culture dal Friûl (CIRF) dal Ateneu al à inmaneât un incuintri par ricuardâ un dai protagoniscj de sene culturâl furlane dal Nûfcent: pre Gjilbert Pressac.
Vinars ai 20 di Dicembar, di fat, aes 6 sot sere, inte aule Pier Paolo Pasolini di Palaç Garzolini-di Toppo Wassermann, al vignarà proietât “Incanto”, un cine di Marco D’Agostini che nus mene, in gracie des vôs di cualchi testemoni, sui trois segnâts dal pinsîr di pre Pressac, intune sorte di viaç di scuvierte midiant de ricercje storiche e des intuizions di chest personaç caleidoscopic. Ae fin de proiezion, il regjist al vignarà intervistât di Pauli Cantarut.
Il film al è stât produsût di Agherose e de associazion culturâl don Gilberto Pressacco, cu la poie di
Fonts Audiovisîf F-VJ, Fondazion Aquilee, Fondazion Friuli, Societât Filologjiche Furlane, Universitât dal Friûl e CIRF. Jentrade sore nuie.


text:
Par antîc, diviers popui de Europe a crodevin che la gnot jenfri i 31 di Otubar e il prin di Novembar e fos chê che e segnave il passaç tra un an e chel altri, tra la stagjon de lûs, dal cjalt e dai cjamps che a produsin, e la stagjon dal scûr, dal frêt e de tiere che e somee muarte. (…)
venerdì 28 ottobre 2011
LA GNOT DAI MUARTS - Tra peraulis, leturis e musiche - LUNIS AI 31 DI OTUBAR A TAVAGNA'
Par antîc, diviers popui de Europe a crodevin che la gnot jenfri i 31 di Otubar e il prin di Novembar e fos chê che e segnave il passaç tra un an e chel altri, tra la stagjon de lûs, dal cjalt e dai cjamps che a produsin, e la stagjon dal scûr, dal frêt e de tiere che e somee muarte. (…)
La Gnot dai Muarts – come che si le clamave in Friûl – e viodeve i paîs furlans scjavaçâts des processions dai muarts, animis che par une gnot a tornavin dal mont di là, intant che lis lôr fameis a metevin fûr cjaldîrs plens di aghe par che a podessin distudâ la lôr sêt (…).
La Gnot dai Muarts
tra peraulis, leturis e musiche
Lunis ai 31 di Otubar
tal Centri Civic di Tavagnà
a tacâ des nûf di sere
(21.00)
Par antîc, diviers popui de Europe a crodevin che la gnot jenfri i 31 di Otubar e il prin di Novembar e fos chê che e segnave il passaç tra un an e chel altri, tra la stagjon de lûs, dal cjalt e dai cjamps che a produsin, e la stagjon dal scûr, dal frêt e de tiere che e somee muarte.
Par secui a dilunc chê e je stade viodude tant che une gnot incjantade là che no si incrosavin dome agns e stagjons, ma ancje il mont dai vîfs e chel dai muarts, il mont dai oms e chel des creaturis magjichis.
Par chest, dopo dal sucès de iniziative pe Gnot di Sant Zuan che si è davuelte ai 23 di Jugn tal Teatri Bon di Culugne, il Sportel pe lenghe furlane dal comun di Tavagnà, cu la colaborazion di Radio Onde Furlane e de Associazion Pionîrs, al propon une altre serade speciâl, lunis ai 31 di Otubar dal 2011, alì dal Centri Civic a tacâ des nûf di sere (21.00).
La serade e sarà vierte di une conference di Carli Pup su “La Gnot dai Muarts te tradizion furlane”.
La Gnot dai Muarts – come che si le clamave in Friûl – e viodeve i paîs furlans scjavaçâts des processions dai muarts, animis che par une gnot a tornavin dal mont di là, intant che lis lôr fameis a metevin fûr cjaldîrs plens di aghe par che a podessin distudâ la lôr sêt.
Une gnot cun significâts profonts e dispès dismenteâts, ma che no à ancjemò pierdût dal dut la sô cjarie di magjie.
Cussì la ostarie letarie in rêt Contecurte, che pe ocasion e cjaparà il non di Pôrecurte, e proponarà la leture di une schirie di contis di pôre, di autôrs furlans dal dì di vuê, coordenade dal curadôr dal blog Raffaele Serafini.
A sierâ la serade nol podeve mancjâ il grup musicâl plui scûr de musiche furlane, Francis and the Phantoms, vuidâts dal estrôs talent dal cjantant, scritôr, senegjadôr, speaker radiofonic Checo Tam, unic artist in Friûl titolâr dal grant “slam”, di fat tai ultins agns al à vint il Premi S. Simon di Codroip, il Concors pes Senegjaduris dal C.E.C e il Premi Friûl di Onde Furlane.
La jentrade e je libare.
Pubblicato da Comitât pe Autonomie e pal Rilanç dal Friûl a 17:58
Etichette: Carli Pup, Checo Tam, Contecurte, Lingua friulana
Iscriviti a: Commenti sul post (Atom)


text:
O vin domandât al mestri, compositôr e studiôs di Paulâr Giovanni Canciani, di dânus une sô impression su la gjestion culturâl inte nestre regjon, ancje ae lûs dal progjet Tumieç Citât Alpine. Chi in rie lis sôs peraulis.
«Ce mai vuelial dî “culture” pe Regjon Friûl-Vignesie Julie? Isal spetacul, intratigniment, diversîf o cognossince, divulgazion, cressite, scambi tai cjamps dal savê? Al è un pieç che l’assessorât ae culture e ancje chel dal turisim si pontin di promovi cuasi dome chei “events” – un altri tiermin imbastardît, che al lasse il timp che al cjate -, che a son bogns di fâ rivâ miârs di personis intes nestris tieris. In Cjargne no mi pâr trop. A ogni mût, si trate di personis che dispès no consumin. A rivin, si puartin cun lôr ancje il mangjâ, a viodin, a scoltin e po dopo a van. Ce sisteme, e dut par monadis che cu la culture no àn nuie a ce fâ!
Chi si dovarès fâ la culture de storie dal teritori, che e dovarès jessi ae fonde des cognossincis storichis, dal ambient, de art, de lenghe e vie disint. Ma nissun al sa plui nuie, e chei pôcs che a san a son simpri plui vecjos. Si à miôr promovi chei sacrabolts di “events”, che pardabon no àn nuie di evenemenziâl. Tant che il progjet di Tumieç Citât Alpine. Nuie al è cambiât e Tumieç al è simpri plui desert. Al jere miôr se a spindevin chei bêçs, che inmò no si è capît ben cemût che a son gjestîts, par tornâ a meti in vore la fabriche di schîs Lamborghini, o par riproponi il sisteme di Jacopo Linussio cu la tiessidure.
Invezit no, a àn imbarcjât tantis robutis che a clamin “events” e dut al reste come prime. Mi displâs ancje notâ che ultimementri nol è mai rivât nissun sostegn ae associazion “Gli amici della Mozartina”, che o soi jo president. Pûr vint partecipât ai bants de regjon, come simpri, i ponts pai miei progjets a son dispès masse bas par ricevi aiûts. E pensâ che a son sessante agns almancul che o lavori inte culture, a ducj i nivei. Prime a Torin, par ben 40 agns, e po dopo in Friûl. Nol reste che oponisi a chest sisteme malât di intindi la culture, e o ai miôr fâ lis domandis in maniere direte al guvier centrâl talian, plui che a cheste regjon che secont me no merete plui di vê la autonomie».
✒ Alessio Screm
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Cui che al à vût il plasê di jessi ae Glesie di San Francesc a Udin ai 13 di Mai sotsere al à podût gjoldi di un spetacul cuasi epic. I Flk, Cristina Mauro ae vôs, Stefano Montello ae ghitare, Flavio Zanier al cuintribàs, Alessandro Montello al piano e Loris Luise aes percussions, che a tornin insiemit suntun palc cun musiche inedite (no lu fasevin dal 2007, lôr che in 25 agns a àn butât fûr a pene 5 discs). E che a susin lis peraulis di Federico Tavan, il poete di Andreis muart tal Novembar passât. «Al jere za tal aiar che o vevin voie di fâ alc insiemit, ma no vevin mai cumbinât» al dîs Stefano Montello «po e je rivade cheste ocasion e lis ideiis lassadis a metât si son metudis adun intun colp». E cussì a nassin 4 tocs inedits preparâts sui tescj di Tavan, in version acustiche: ghitare, cuintribàs, percussions, piano e vôs. Nuie di plui. La serade “Nostra preziosa eresia” e je stade organizade dal Comun di Udin e condote di Paolo Medeossi te suaze de rassegne Vicino/Lontano 2014, con ancje leturis di Aida Talliente; une performance dal Teatrino del Rifo su tescj di Tavan; proiezions di videos origjinâi e fotos di Danilo De Marco; e musichis di Bande Tzingare.
Al è dal 1997 il secont disc dai Flk Re Noir, che al fevele dal om scûr o, miôr, de part scure dal om. Vôs in cjamp, propite la sô. Chê di Tavan. «Lu metarai come epitaffio su la mê tombe» i à dît une volte a Montello te orele, imbraçantlu e vaint come un frut. Sì, parcè che jenfri i musiciscj e il poete no jere dome stime o passion comun pe art e pe musiche. Ma amicizie vere. «Lu ai viodût pe prime volte tal ex manicomi di Palme. Al faseve performance improvisadis con Aldo Colonnello» al conte Montello «par nô al fo folgorant. E di chê volte no si sin plui lassâts». Cussì a tachin a frecuentâsi: Federico al cjapave la coriere, al rivave fint a Manià o a Montreâl cuntun passaç (cui no jal davial?) e po vie ator «a fâ putiferio» cuntune 127 scassade di Stefano e so fradi Alessandro. «Stâ cun lui al jere devastant, ti stracave, ma tal stes timp di dave une fuarce vitâl» al ricuarde «co o lavin sù a Andreis – e la strade de Valceline no jere inmò! – bastave lâ inte ostarie dal paîs e lui si meteve fûr dal so balcon in plaçute come un pape».
Federico nol jere facil, come chê volte che al jere lât ospit al Maurizio Costanzo Show e une volte tornât cjase al lave ator berlant che lui al jere il plui grant poete furlan vivent. E poi «ti tocjave, ti faseve doimil domandis, ti ripeteve lis robis al sfiniment» al dîs Stefano «ma al veve la bielece dai fruts, cence costrizions e viis di miec. E ancje se al veve un dolôr che al puartave dentri cun se ogni dì, al jere un amant de vite. Nol jere un mat, ma dome un melanconic, un che al veve viodût la amarece de vite». Cun chest omaç, che al puarte in sene lis peraulis dal poete des pantianis, i Flk a àn volût celebrâ un amì ma ancje «un periodi storic, chel dai agns ’90, che in Friûl al è stât rivoluzionari». L’omaç a Tavan al continue a Pordenon, sabide ai 31 di Mai e domenie al Prin di Jugn: 36 oris di spetacul jenfri lis viis dal centri citât e il parc machinis comunâl di vie Vallona. Simpri fat «cuntune gruesse ridade, cemût che i plaseve a lui». ❚
Natascia Gargano
MUSICHE. Federico Tavan al cjante cui FLK............
Cui che al à vût il plasê di jessi ae Glesie di San Francesc a Udin ai 13 di Mai sotsere al à podût gjoldi di un spetacul cuasi epic. I Flk, Cristina Mauro ae vôs, Stefano Montello ae ghitare, Flavio Zanier al cuintribàs, Alessandro Montello al piano e Loris Luise aes percussions, che a tornin insiemit suntun palc cun musiche inedite (no lu fasevin dal 2007, lôr che in 25 agns a àn butât fûr a pene 5 discs). E che a susin lis peraulis di Federico Tavan, il poete di Andreis muart tal Novembar passât. «Al jere za tal aiar che o vevin voie di fâ alc insiemit, ma no vevin mai cumbinât» al dîs Stefano Montello «po e je rivade cheste ocasion e lis ideiis lassadis a metât si son metudis adun intun colp». E cussì a nassin 4 tocs inedits preparâts sui tescj di Tavan, in version acustiche: ghitare, cuintribàs, percussions, piano e vôs. Nuie di plui. La serade “Nostra preziosa eresia” e je stade organizade dal Comun di Udin e condote di Paolo Medeossi te suaze de rassegne Vicino/Lontano 2014, con ancje leturis di Aida Talliente; une performance dal Teatrino del Rifo su tescj di Tavan; proiezions di videos origjinâi e fotos di Danilo De Marco; e musichis di Bande Tzingare.


text:
31 luglio 2010
Zovins e Furlanetât
O soi restât scaturît pai coments che al à fat il prof. Tellia che al à fat intindi che la identitât furlane no covente...
Us propon chi l'intervent che o ai fat.
Zovins e furlanetât tal 2010
Cuant che a non da La Patrie dal Friûl o soi stât invidât a intervignî a cheste setime cunvigne dai Furlans tal mont, e o ai savût dal titul de zornade, mi soi fat une domande: aial sens fevelâ di furlanetât a zovins che forsit il Friûl no lu àn mai viodût o lu viodin vuê pe prime volte?
La domande no je banâl come che banâl no je la domande che si lee secont di me in maniere strente a une seconde domande: aial sens mantignî la nestre lenghe furlane intun mont che al devente simpri plui piçul ta cheste ete de globalizazion?
Lin par ordin.
Se vuê o sin chi, evidentementri no je dome par condividi une zornade di fieste. Piês al sarès limitâsi a un cjalâsi indaûr, lassantsi puartâ vie de nostalgjie par un Friûl che nol è plui.
Cuant che i nestris nonos a àn lassade cheste tiere, o met ancje la mê famee stant che i miei a son stâts “libars di scugnî lâ” in Argjentine (a Buenos Aires); in Gjermanie (a Colonie); in Svuizare (a Zurîc e Aarau); in Francie (a Parîs), al jere dal sigûr no par turisim ma parcè che chi e jere miserie o parcè che a vevin la ilusion di cjatâ dulà che a levin alc di miôr.
La lidrîs e je restade vive, ma chest nol baste plui.
Continuâ suntune strade dal ricuardâ ce che al è stât lassât, nol puartarà di nissune bande. Cemût podìno pensâ che i dissendents di emigrâts pal mont, int che e à savût costruîsi une posizion (par ducj o pensi a Sandra Pizzolitto, ministre dal cumierç e dal disvilup economic dal Ontario, ma tancj a saressin i esemplis) si podedin contentâ di une sunade di liron, une vilote, di un album di vecjis fotos in blanc e neri? Dut chest patrimoni al va ben e si à di tignîlu di cont, ma vuê il Friûl di chenti al à la responsabilitât morâl di fâ cognossi ce che cheste tiere e je orepresint.
Pierdi une culture al è un dam orent pal mont intîr
Duncje o vin di jessi pronts a frontâ cheste sfide cul mont di vuê, tignint presint che il pericul di pierdisi tal vilaç globalizât al è grant. E par dîle cun Robert Jhonson, gure espert di "life training e za consulent di Bill Clinton, Bill Gates e Micheal Jordan, o vin di "distinguisi par no estinguisi".
Spes tes discussions che cualchidun al imbastìs in cont dal Friûl, al capite di sintîsi a dî: “a ce coventie la lenghe furlane se o sin 600.000 mil chei che la fevelin achì e il mont al è invezit di 6 miliarts di personis”. Daûr di chest resonament aritmetic alore la stesse obiezion e podarès jessi fate ancje par dutis lis feveladis, cjapant dentri il stes inglês, il stes castilian, il stes cinês: ce plui, ce mancul o sin ducj piçui e ducj grancj a seconde dal element di confront.
Pre Antoni Beline, par agns diretôr da “La Patrie dal Friûl”, za tal 1989 al scriveve sul libri “Struture e/o culture” che o cjatais su la jentrade «A chest pont la cuistion e sarès sierade cu la prospietive, no tant lontane, che lis culturis mancul fuartis, come lis nestris, a vegnin glotudis e assimiladis di chês plui fuartis, come il talian. Cu la stesse logjiche, ancje il talian al vignarà glotût de culture anglo-americane e cussì chei che nus varan copâts nô a saran copâts ancje lôr. Ma chest nol è che mi jempli il cûr di sodisfazion. Parcè che la pierdite di une sole culture, ancje de plui rimite, e je un dam culturâl orent. Une pierdite che nissune teorie sul vilaç-globâl no pues justificâle. Un mont là che si è compagns tal sens di jessi ducj cence savôr e cence odôr e je une disgracie che ti fâs vigni frêt dome a pensâle. Imagjinâsi a vivile.
A rivuart dai piçui che si difindin, acusâts simpri di jessi antisociâi e nemîs dal progrès, che al sarès chest planete vualivât, mi permet di osservâ che la robe e je vere juste par ledrôs. Chel che al à une sô invidualitât al podarà confrontâsi, dâ e cjapâ. Il vêr indivualist al è chel che si sint citadin dal mont e vonde, par ce che nol à nuie ce dâ e nuie ce cjapâ. Dome pensâ pal so glotidôr».
Si à di montâ a cjaval, no colâ di chê altre bande
A ce covential continuâ a fâ vivi une lenghe? Montâ sù sul cjaval de modernitât nol à di significâ, taiâ la lidrîs cu la essence dal nestri jessi furlans. E il spieli di un popul al è la lenghe che chest popul al fevele: il so prin biliet di visite, la sô prime cjarte di identitât di mostrâ a chei altris popui. Par fâ une batude o disarès che il todesc al è precîs, come precise e je la sô lenghe, il talian al è cavilôs come che e je cavilose la sô lenghe, e vie indevant. La lenghe furlane e je sclete e sute come che a son i furlans. Ben si intint che ognidun di chescj aspiets al à il dret e il ledrôs de medaie, e ogni popul al è biel.
Come che al diseve Dree Venier intun editoriâl su La Patrie, duncje «La cuestion no je “dulà si vadial cul furlan” ma “dulà vadial il Friûl cence lenghe furlane”: al sparìs!»
Ve alore che al devente fondamentâl peâsi a chest fuart element di identificazion par podê continuâ a trasmeti no dome un vocabolari, ma ancje dut un sisteme di valôrs che cheste lenghe e puarte cun se.
No je dome une cuistion di lenghe.
La lenghe furlane no je dome un mieç di espression. Vere: se al fos dome chest al bastarès dome un codiç linguistic, ma o savìn ducj ce fin che al à fat l’esperanto e che l’inglês che si fevele tal cuotidian pai rapuarts internazionâi nol è la lenghe di William Shakespeare, ma une forme puare che e covente par puartâ juste il minim de informazion e che cualchidun al clame “globish”. Dal sigûr no puarte cun se chê complessitât di patrimoni che al identifiche un popul ben definît. Ce che mi preocupe di plui al è che dispès chi in Friûl al somee che al ziri chel virus strani, fi de globalizazion e che si clame “esterofilie”: o vin scuviert chei altris, dimenteantsi di noaltris. E vuê plui di cualchidun si è dismenteât di savê fevelâ furlan. Ma se i Furlans tal mont, e voaltris o sês l’esempli concret, a àn vuadagnade stime al è parcè che si presentavin cuntun patrimoni di culture, lenghe, esperience, mistîr, cognossincis, valôrs e identitât ben definîts. La storie de emigrazion furlane e je divierse de storie de emigrazion taliane, ancje se dispès e ven cjapade dentri di chê. O puarti dome l’esempli di une realtât che o ai vude la furtune di cognossi diretementri. Cuant che tal 1876 il prin ministri de Argjentine Nicolas Avellaneda al pensave a une leç di imigrazion al à cirût cuâi che a podevin jessi i destinataris di chestis assegnazions di terens e i è stât rispuindût e conseât un popul che al steve tal nord Italie, ai confins cul mont austriac, e che si clamave (e si clame) “furlans”. Nol è un câs che i sedi stât fat il nestri non: cussì tal 1878 a son rivâts il prins 295 fondadôrs che cul lôr patrimoni di cognossince e di culture a àn fat nassi cheste comunitât che inmò in dì di vuê e rapresente une realtât virtuose e esemplâr di furlanetât tal mont. E nol è l’unic câs che al testemonee la stime che il nestri popul si è vuadagnât ator pal mont.
Une clâf universâl
Covential zontâ inmò alc? Po ben, o cjali simpri tal pratic daûr di une esperience che no je masse grande, ma dal sigûr direte.
E il spont mal à dât propit il President Pieri Pittaro te conference stampe che al à fat in borc dal sâl juste martars passâts cuant che al à dit che i furlans dissendents di emigrants ator pal mont a son sui 4 milions di lôr. No saran ducj tai vertiçs dal sisteme economic tai rispetîfs paîs, ma se o provìn a pensâ che in dut il mont, chescj a puedin jessi lis “puartis par jentrâ” tai marcjâts dai 5 continents, la prospetive e gambie. E no pôc. Provait a imagjinâsi che chel fîl che al pues leâ un furlan canadês, cuntun furlan argjentin, passant par un furlan european, fint a un furlan australian si clamedi lenghe furlane, permetint cussì di cori di une bande a di chê altre dal mont, cence mai gambiâ no dome codiç, ma nancje identitât: ce sensazion provaiso cuant che o sintîs a fevelâ par furlan? No ise za di se une clâf che ti vierç cun plui facilitât e in mancul timp chê puarte clamade “difidence”? E ta chest mont che al va simpri plui di corse, i vêrs siôrs a son chei che a rivaran a spindi miôr il lôr timp. No ise une oportunitât che forsit o vin pierdude masse voltis ta chescj agns? Trope economie no puedie zirâ se in ogni continent i furlans a decidin di metisi in rêt e fâsi di tramit par relatîfs marcjâts economics, deventant cussì pont di riferiment par chei altris furlans? Ce isal miôr di dut, se no podê contâ suntune pussibilitât di comunicazion za nestre? Nissun dinee la impuartance di imparâ ancje chês altris lenghis, ancje parcè che chi buine part e cognòs za plui di une lenghe e duncje o pensi che nissun al puedi acusânus di jessi sierâts. Anzit, i studis a confermin che il frut che al nas intun ambient plurilengâl (tal nestri câs, furlan-talian; furlan-castilian; furlan-inglês e vie indevant) al disvilupe abilitâts superiôrs che i dan un vantaç ancje tal imparâ gnovis lenghis (us consei la leture dal libri: “Il cjâf dai furlans” di Franc Fari, neurolinguist furlan di nomee mondiâl). Duncje se o vin za une briscule di plui, parcè no zuiâsile?
La esperience di “La Patrie dal Friûl”
Vignint a la nestre ativitât plui specifiche, lu vin za sperimentât tal concret. Di cuant jo e Dree Venier tal 2006 o sin stâts clamâts di pre Antoni Beline e o vin decidût di metisi al servizi di chest gjornâl storic, nassût tal 1946 e che fin dai prins numars al vignive fûr dut par furlan (ancje in agns che no jerin contribûts pe lenghe furlane), o vin cirût di slargjâ lis colaborazions sedi dal pont di viste anagrafic, tirant dentri zovins e poiantsi su lis tecnologjiis di vuê, sedi dal pont di viste gjeografic. L'impuartant al jere, e al è ancjemò cul diretôr di vuê Dree Valcic, continuâ a fâ un gjornâl par furlan. E la lenghe furlane e je stade il fîl che nus à permetût di tirâ dongje colaborazions di dut il mont: il stes Dree Venier nol vîf in Friûl, ma a Milan; o vin Chiara Segrado che al Cairo, in Egjit, e lavorave te Bancje mondiâl e nus à vût scrit di finance; za di mês o vin a Colonia Caroya Marta Copetti e Claudio Roya che nus tegnin informâts di ce che al sucêt di là dal Ocean; o vin une rubriche su la Austrie, scrite di Janez Erat, un sloven straferît là e inamorât dal furlan; e sul prossim numar di Avost, la federazion dai Fogolârs dal Canadà (cul President Ivano Cargnello e Sonya David) e je stade determinante par podê vê l'onôr di intervistâ Sandra Pizzolitto Pupatello, ministre dal cumierç e dal disvilup economic dal Ontario. Us fâs dome une anticipazion di ce che nus à dit jê (che tra l'altri, e fevele par inglês e benon par furlan e no dome la nestre lenghe) «Il furlan al pues deventâ la “lenghe francje” parcè che o pensi che cuant che i Furlans si cjatin pal mont, chest al è za un pas in plui: il fat di vê lis stessis origjins al permet subit di jessi in sintonie. E al jude ancje i rapuarts economics parcè che tu ti sintis za de stesse famee». E se o zontìn a cheste frase ce che mi à dit subit dopo, che stant la crisi dai USA a stan cirint gnûfs marcjâts e che «Il Friûl al podarès jessi la puarte de Europe pal Canadà», si capìs subit l'aspiet propit PRATIC e ECONOMIC che la afermazion di apartignince di Sandra Pizzolitto Pupatello si tire daûr, e di ce sorte di ocasions che o podìn vê devant. Isal il câs di pierdi un caric di briscule di cheste sorte?
E ducj chescj rapuarts, che a son dome une cerce di dute la ativitât e i contats che o vin vût in chescj passe 3 agns di lavôr, a son nassûts in gracie dal fat che o fevelìn e o scrivìn par furlan. Us dîs chest no cun chê di fâ viodi “ce brâfs che o sin”, ma par dâ un esempli concret di ce potenzialitâts che il nestri popul al à. Noaltris o vin fat zirâ informazion, parcè no podaressial chest il principi chel che al fâs zirâ ancje chei altris rapuarts economics tra i furlans ator pal mont?
La nature nus insegne
Baste cjalâsi ator par vê i insegnaments che ti coventin te vite.
Une plante cence la lidrîs e cence la tiere par supâ ce che i covente par vivi, si secje e e mûr.
Une plante cuntune lidrîs debile, al prin soflâ di burlaç e cole, si secje e e mûr.
Dome chê plante che e à lidrîs profondis, e rive no dome a butâ e a tignî bot ai burlaçs, ma ancje e slargje simpri di plui i siei ramaçs, dant fueis e pomis.
Chei ramaçs, chês fueis e chês pomis che a àn lidrîs in Friûl e che a supin chê linfe che o podìn clamâ lenghe furlane, o sês ducj voaltris, o sin ducj noaltris, Furlans tal mont.
9 commenti:
- Christian Romanini ha detto...
-
sul Messaggero di vuê
DOMENICA, 01 AGOSTO 2010
Pagina 4 - Udine
Il caso
Christian Romanini collabora e fa le funzioni da direttore editoriale per la Patrie dal Friûl. Ieri mattina era sul palco assieme ai relatori. È stato l’unico a leggere il suo intervento in friulano. Dato questo che non è sfuggito ai partecipanti alla kermesse che hanno stigmatizzato il fatto che nessuno dei presenti abbia parlato in marilenghe. Un semplice lapsus? Chissà! Di certo faceva un certo effetto assistere a un convegno che parlava di zovins e furlanetât affidandosi esclusivamente alla lingua italiana. Romanini è stato molto apprezzato dalla maggioranza silenziosa presente nell’auditorium. Un intervento, il suo, da vero innamorato della lingua, della cultura, delle radici friulane. E non è un caso che abbia contestato il fatto che nessuno parlasse in friulano, perché «l’essenza di un popolo – ha sottolineato – è la lingua che parla». Chapeu! (d.pe.)
- 1/8/10 12:29
- Scovacis ha detto...
- Questo commento è stato eliminato dall'autore.
- 1/8/10 18:14
- Scovacis ha detto...
-
Cuissà parcè, da la int ti ven simpri la domande di fevelâ par furlan, che i fâs tant plasê, massime se lu fâs un zovin. Mi capite dispès di sintîmi dî "tu parla in friulano, che lo capisco anche se non son capace di parlarlo". Dai sorestans, invesit, e magari cussì no ancje di un Ent che al à il Friûl tai siei motîfs di fonde, e ven simpri la domande di no fevelâlu parcè che "cualchidun" nol capirès. Cuissà mai parcè...
- 1/8/10 18:15
- Sandri Carrozzo ha detto...
-
E à di jessi une cuistion gjenerazionâl: o scometarès che Christian al jere ancje chel plui zovin a intervignî. Se dopo int di cualchi gjenerazion plui vecje e dîs che il furlan nol covente... sperìn che, cemût che si dîs, il timp al sedi galantom!
Sandri
- 1/8/10 21:56
- michi ha detto...
-
Compliments Christian!
Mandìn a cjase ae svelte cheste gjenerazion di furlans sotans che no doprin mai la lenghe furlane in public....
Ce àno pôre di jessi considerâts contadins e cence culture se fevelin in furlan?
Viodìn di fâ cressi i zovins che no àn di chestis pôris!
maman e grazionis!
- 2/8/10 18:02
- Unknown ha detto...
-
Osco, tu le âs fate lungje,ma amancul tu âs dite dut.Daspó al é un biel esempli di mostrâ parce che un grum di int e crôt che parcé che a son in tun comizi e an di cjacarâ par talian. Bisugne reclamâ l'atenzion che le marilenghe a é une lenghe ufiziâl ancje chê e che si pues doprâ ancje par scrivi un articul e no dome par scrivi il titul.
Mandi
- 2/8/10 21:03
- Unknown ha detto...
-
Vin simpri di ricuardâsi di dula chi sin vignûts, dai nestris vons e da la tiere nestre e da la so storie. La plui impuartante cuistion e che dal identitât.Cence la nestre lenghe no puedin savê cui chi sin, ancje si vivin in il forest il cor al e simpri leât a la nestre tiere.
- 4/8/10 12:23
- el lobo ha detto...
-
Ce bielis peraulis astu cjôlt, Christian!
Scusate il mio friulano, ma jo o soi un "zovin" argjentin di 25 ans, e non posso altro che dare i miei complimenti a Christian per queste meravigliose parole... Io penso dello stesso modo, sarebbe un peccato perdere il friulano come lingua, sarebbe un peccato anche perdere il "mapuche" in Argentina e tante altre lingue che non ci conosciamo ancora... la lingua è una parte fondamentale della cultura de un popolo, e quando si perde, possiamo essere sicuri che si perde anche molto dell' essere di quel popolo.
Mi sembra una grandissima quella idea di usare il friulano come "lingua franca" tra i friulani nel mondo!!! (Ma abbiamo bisogna di proffessori!!! Come si fa ad imparare una lingua così speciale come il friulano quando ad essempio, i miei avi non mi hanno lasciato in marilenghe niente più che il cognome?) Penso come te: in questo mondo globalizzato di oggi, abbiamo bisogna di scoprire chi siamo prima, per sapere dove andare poi...
Io sono stato in Friuli a febbraio per la prima volta, sono uno dei quei giovani che essendo friulano non aveva mai visto, sentito il Friuli, e voglio dirvi questo: ho trovato una regione meravigliosa, non solo bella, ma una società che mi ha fatto sentire come si fossi friulano dal primo giorno, e questo non ha prezzo.. quello che voglio dire è che in Friuli io ho potuto apprezzare la vita semplice, ma bella, a dire: quello che per me è il modo di vita friulano, e ho pensato: io voglio vivere così! Penso che abbiamo bisogna di ricordare questo. Ma non come nostalgia di quello che è stato nei tempi di nostri nonni, no, come ben hai detto, Christian, guardando il futuro. A me piacerebbe un futuro più solidale, dove ci sia un posto per ognuno e dove tutti potremmo essere utili in qualche modo. Sarebbe bellisimo condividere tra quelli che sebbene non siamo 100% friulani, abbiamo il Friûl ben dentri tal cûr.
- 6/8/10 05:40
- Christian Romanini ha detto...
-
O ringrazii ducj chei che mi àn fat capî che ce che o ai dit e scrit chi ur è plasût: une biele iniezion di fiducie che ce che si sta fasint al è just.
Cumò tocje che cheste discussion e continuedi ancje fûr di chi e us domandi di fâ savê ce che o pensais ancje fûr di chest blog.
Parcè che o vin di tignî ben a ments che se no sin noaltris a rivendicâ ce che nus spiete di dirit, nissun nus regalarà nuie.
Grazie inmò a ducj!
- 7/8/10 00:41


text:
Cheste volte il Comun di Codroip, cul jutori dal Arlef, si je metût in vore pardabon. O stin fevelant une altre volte dal Premi San Simon, vâl a dî dal plui prestigjôs premi leterari che si tegni in Friûl di trente cuatri agns in ca (parcè, in altris parts dal mont esistino premis leteraris par furlan plui impuartants?) e che tal mês di Novembar al è stât fat ogjet di critichis, in cualchi câs strumentâls e in altris câs che a àn tocjât il biscotut in delusions personâls, profitant de confusion.
Come che si fâs cuant che si cjape un probleme pai cjavei, l’assessôr Ezio Bozzini nol à rispuindût a lis polemichis ma al à metût adun un grup di lavôr informâl, une vore cualificât, che si je cjatât plui e plui voltis par preparâ un progjet che no si limiti a fâ il concors, ma che al sedi bon di puartâ il Premi San Simon e la lenghe furlane al nivel des miôr produzion leteraris europeanis. Di fat non si pues pensâ di risolvi il probleme dal premi se no si interven intun cercin plui slargjât che al sedi bon di eliminâ dal dut chê percezion che tancj furlans si puartin daûr, vâl a dî che la nestre e sedi une culture minoritarie.
L’obietîf che si je dât il grup di lavôr, a part des inovazions impuartantis che a partiran za di chest an, al è chel di valorizâ il premi, e la produzion leterarie cussì impuartante che dal premi e je saltade fûr, midiant di une serie di events che si sviluparan par dut il an, come reading, organizâts a pueste o come partecipazion a altris manifestazions che si tegnin in regjon e ancje fûr di regjon dulà che al sarà il spazi. Par chest an, lu vin bielzà scrit, il gnûf bant de 35e edizion al previôt di ameti in concors no dome il romanç ma ancje la racuelte di contis, dant spazi a une forme leterarie che e à vût cetante fortune tai ultins timps e, disoreplui, il volum de opare vincidore al vignarà publicât daurman di une cjase editorie e al vignarâ presentât intun event particolâr, cu la partecipazion di personaçs impuartants de leterature. Ma ancje i miôr lavôrs che no varan vinçût a deventaran protagoniscj di leturis, incuintris e publicazions. Il sfuarç produsût di centancj autôrs nol pues jessi straçât. Mi impensi cuant che, tal 2012, o ai vinçût il premi cul romanç U-, il president Tolazzi al veve dit che il nivel al jere talmentri alt che altris doi o trê romançs a varessin podût concori a la vitorie finâl. Chestis a son risorsis che no si puedin pierdi par strade, parcè che si no si bute vie un patrimoni impuartant.
Cui agns a vignî (ma nol è dit che za chest an si puedi inmaneâ une piçule iniziative di scambi e confront) al sarà in prin plan il rapuart cu lis leteraturis europeanis identitariis. Metisi a confront cun ce che a fasin chei altris i darà, no tant al premi, ma a la lenghe furlane, le sburte plui fuarte par une miôr considerazion che e partissi dal interni. Mi mpensi che cualchi an indaûr, intant che o visitavi il Museu Andersen a Odense, o ai scuviert che te biblioteche a jerin trê o cuatri libris par furlan, traduzions des contis dal danês. Viodi la mê marilenghe dongje di chês altris, tratade in forme paritarie, al è stât un môtif di grande braure. ❚
Franco Marchetta
San Simon fuarce gnove dopo des polemichis............
Cheste volte il Comun di Codroip, cul jutori dal Arlef, si je metût in vore pardabon. O stin fevelant une altre volte dal Premi San Simon, vâl a dî dal plui prestigjôs premi leterari che si tegni in Friûl di trente cuatri agns in ca (parcè, in altris parts dal mont esistino premis leteraris par furlan plui impuartants?) e che tal mês di Novembar al è stât fat ogjet di critichis, in cualchi câs strumentâls e in altris câs che a àn tocjât il biscotut in delusions personâls, profitant de confusion.


text:
AO pensavi che a savessin dut di me. A àn i lôr informadôrs. Ognidun di nô al à non, cognon e une lungje rie di dâts suntune schede. Tantis schedis tun armaron platât. Pe leç, di fat, no vin fat nuie di mâl. Dut câs, aromai, ancje lis ideis a puedin deventâ un reât. Par chel o savìn che o sin ducj dai obietîfs. Che, sot vie, o sin ducj schedâts. Cuant che a àn bisugne di mostrâ trops brâfs che a son, baste che a tirin fûr un pocjis di schedis. Un pôcs di nons che a àn di finî da pît di une confession.
Ce puedial confessâ cui che nol à fat nuie? Ancje dut. Dut ce che ti disin che tu âs fat. Par cinc dîs e passe no tu esistis pal mont. Nuie avocats, nuie contats: o sês dome tu e lôr. A àn simpri la maniere juste par convinciti. Al è agnorums che a fasin pratiche. A son esperts. Professioniscj che a àn simpri clâr l’obietîf. E l’obietîf o sin nô. La nestre firme sot de confession. Par che a puedin tornâ a cjase contents; cu la cussience di vê fat ben il lôr lavôr. Par che a puedin scherçâ cui amîs tal bar, denant di une bire, paiade magari dal coleghe che i à metût plui timp par finî il so lavôr.
O pensavi che a savessin dut di me. Su la mê schede, invezit, nol jere scrit che o ai problemis a respirâ. A viodimi nol somee, ma i miei polmons a son plui debui dal normâl. Dut câs, lôr a son esperts. A san ancje trop timp che si pues tignî un cjâf dentri di une borse. Al è chel timp che al fâs la diference tra il raspâ cu la bocje la plastiche cun disperazion e il scjafoiâ. A pensavin che o cirìs di freâju. A di un come me, par solit, i covente plui timp. Par scjafoiâsi, o intint. I miei polmons, però, a son plui debui e il timp al è stât plui che avonde.
Ce puedial confessâ cui che nol à fat nuie? Nuie. No jo, almancul. No mi ‘nd àn lassât nancje il timp.
Carli Pup
* Bolsa (borse): al è il non che i ven dât a un dai sistemis di torture doprâts intes presons spagnolis par otignî confessions. Si met il cjâf dal presonîr dentri di une borse (o di alc di similâr) fintremai che nol è dongje a scjafoiâsi. Ancje in dì di vuê si àn testemoneancis sul ûs di chest sisteme di torture, in particolâr cuintri dai presonîrs bascs.
CULTURE – CONTECURTE. La bolsa............
AO pensavi che a savessin dut di me. A àn i lôr informadôrs. Ognidun di nô al à non, cognon e une lungje rie di dâts suntune schede. Tantis schedis tun armaron platât. Pe leç, di fat, no vin fat nuie di mâl. Dut câs, aromai, ancje lis ideis a puedin deventâ un reât. Par chel o savìn che o sin ducj dai obietîfs. Che, sot vie, o sin ducj schedâts. Cuant che a àn bisugne di mostrâ trops brâfs che a son, baste che a tirin fûr un pocjis di schedis. Un pôcs di nons che a àn di finî da pît di une confession.


text:
Tra pôcs dîs, di precîs ai 15 di Avrîl, a tornaran a vierzi lis Termis; la gjestion, par 18 agns, e je stade dade ae ‘Casa di cura città di Udine’, la societât che à vinçût il bant. “E je stade une imprese dificile – al dîs il sindic Marlino Peresson – ma o sin contents dal risultât. La societât nus è parude in stât di dâ garanziis par servizis di cualitât alte e di resonâ su prospetivis di svilup autentichis.
La sielte dal periodi lunc e da la pussibilitât al gjestôr di invistî no dome di cjâf ma ancje cun capitâl so; invistiment che tal lunc periodi al podarà amortizâsi e dâ beneficis, e tal stes timp permeti ancje ai privâts (soredut ai gjestôrs di albiercs) di invistî a lôr volte.
In chescj agns pustiçs, la Aministrazion e à vût un grant disasi economic; o vin metût cirche 200 mil euros ad an te gjestion des termis, bêçs gjavâts aes za sclagnis risorsis a disposizion dal comun par lavôrs di manutenzion, pal miorament dal tiessût urban, pes esigjencis des frazions. O vûl dî: se chescj agns achì no sin rivâts a fâ manutenzion urbane, come che la int si spietave, al è ancje parcè che no nus rivavin i contribûts, e la disponibilitât de aministrazion e jere scjarse.
Tal prin periodi nol è che o larìn a recuperâ tant: il fit al rivarà a 150 mil euros ad an, partint chest an di 50 mil. A restin di competence dal comun i intervents straordenaris.
Cun fonts in buine part europeans, o completarìn il palaç des aghis cun gnûfs servizis (bagn turc, saune, e v.i., in plui de opere di coibentazion de struture).
Fintremai a vuê, lis termis a son stadis su pe schene dal comun, cun cualchi aiût de Regjon, de Comunitât di mont e de Provincie. O crôt che cumò si puedi cambiâ pas. La regjon, seontri me, in chescj ultins agns no veve ben definît il cuadri strategjic di chest gjenar di turisim, in mût particolâr de Cjargne. Mi soi lamentât ancje cui sindics de valade che no àn spindude nancje une peraule a pro des termis; ducj pronts a lâ a tirâ la gjachete ai assessôrs par lâ a domandâ i contribûts par lôr cont… O crôt che Darte e sedi centrâl pe economie di dute la nestre zone.”
Lis termis, se a funzionin, a puedin tirâ la economie no dome di Darte, ma ancje des realtâts dongje; par intant si spere che la viertidure e zovi a tornâ a inviâ il lavôr tes struturis alberghieris dal paîs.
✒ Marta Vezzi
CJARGNE. Darte gnove gjestion des termis............
Tra pôcs dîs, di precîs ai 15 di Avrîl, a tornaran a vierzi lis Termis; la gjestion, par 18 agns, e je stade dade ae ‘Casa di cura città di Udine’, la societât che à vinçût il bant. “E je stade une imprese dificile – al dîs il sindic Marlino Peresson – ma o sin contents dal risultât. La societât nus è parude in stât di dâ garanziis par servizis di cualitât alte e di resonâ su prospetivis di svilup autentichis.


text:
Dopo un an e mieç
e je tornade la trasmission radiofoniche
“INTERNAZIONALITARI”
inmaneade da
RADIO ONDE FURLANE
“Dopo di cuasi di un an e mieç di sospension, adun cun chê radiofoniche, e torne a partî ancje la version internet di Internazionalitari, il boletin di informazion par furlan su lis nazions cence stât e su lis comunitâts minorizadis de Europe. La decision di suspindi il program e il blog e jere stade cjapade par vie des dificoltâts finanziaris di Radio Onde Furlane dopo che la Regjon e veve azerât par doi agns di file i fonts pai programs radiotelevisîfs par furlan. Cumò alc al è cambiât e si à decidût di tornâ a scomençâ cu la trasmission e, di chê strade, ancje cul blog che, pe ocasion, si presente ancje cuntune gnove muse e cun cualchi contignût in plui. Sperìn che il nestri sfuarç al sedi preseât.”
Radio Onde Furlane
Carli Pup
----------------------------
Ve ca la puntade di martars
ai 31 di Zenâr, a 11 di matine
Cjaris amiis e cjârs amîs,
us ricuardi che doman, martars ai 31 di Zenâr, a 11 di matine e larà in onde une gnove pontade di Internazionalitari. O podarês scoltâle ator pal Friûl sui 90 Mhz di Radio Onde Furlane o ben vie streaming dal sît de stesse emitente, baste lâ su http://www.ondefurlane.eu/ e o cjatais daurman il leam par scoltâle de rêt. La repliche e je invezit in program miercus prin di Fevrâr a une dopodimisdì. Po, dentri di miercus di sere, o cjatarês lis gnovis di cheste pontade (e alc in plui) ancje sul blog de trasmission ( internazionalitari.blogspot.com ). Cheste setemane si fevele di: - Scozie: referendum su la autodeterminazion, consultazions viertis
- Finlande: presentadis lis racomandazions dal Consei de Europe
- Slovachie: sentence cuintri des “classis speciâls” pai rom
- Bretagne: il parê dal Consei Culturâl su la politiche linguistiche
- Austrie: HSK al domande plui cravuat a scuele
- Letonie: vie libare al referendum sul ricognossiment dal rus
- Republiche Ceche: un partît gnûf par difindi i rom
- UE: politichis pai rom, la Comission Europeane e riclame 9 stâts
- Paîs Basc: insegnament dal basc in dute la Navare, no dal Parlament
- Irlande dal Nord: pes autoritâts europeanis e covente une leç sul gaelic
- Irlande: lis associazions pe lenghe cuintri dal gnûf model di finanziament
- Cossovo: scuintris violents sui confins cu la Serbie
- Paîs Catalans: scuintri su la leç pe lenghe tes Baleârs
- Albanie: impresonât un rapresentant de minorance greghe
mandi
-------------------------
La trasmission radiofoniche INTERNAZIONALITARI
e va in onde il martars a 11 di matine e in repliche il miercus a une di dopomisdì, su Radio Onde Furlane.


text:
A scuele di Tomâs01 di Zenâr 2006
Salacôr i cristians no si visin di ducj i particolârs de resurezion dal Signôr, ma ancje i plui dizuns e neutros a san che un dai dissepui al à dit che, se nol viodeve il segnâl dai clauts e nol meteve la sô man tal flanc dal Signôr, nol crodeve. Di fat il non di Tomâs, insieme cun chel di Gjude, ducj lu cognossin, e la pluritât a restin edificâts de sô prudence, impen di restâ mortificâts pe sô malinfindence. E cussì al è passât in proverbi: Jo o soi come san Tomâs: se no viôt, no crôt. Il vanzeli al ripuarte ancje il sorenon di chest dissepul: Dìdimos, che si po voltâ come gimul o ancje come dopli, tal sens di fals e balarin. In ducj i doi i sens al po benon jessi considerât gimul di ognun di nô, cussì prudents là che si varès di crodi e cussì môi di suste là che al sarès ben jessi plui prudents.
Mi soi domandât plui voltis, soredut denant di tantis manifestazions di credulitât inmotivade e di incredulitât preconcete, se o vin di cjapâ l’esempli dal prin Tomâs tal domandâ la prove o se invezit al è plui cristian ripeti cul secont Tomâs: Signôr gno e Diu gno (Zn 20,29). Al è il rapuart dialetic e conflituâl fra lis esigjencis sacrosantis de reson e chês no mancul santis de fede. La reson e domande provis e no po sierâ i vôi, ma la fede no po fondâsi su lis provis, ancje se par principi no à di poiâsi su l’assurditât.
D’altre part tant la reson che la fede a vegnin di Diu, che si lu onore tant viergint i vôi e cirint lis causis che sierant i vôi e acetant il misteri. O disarès che a coventin ducj i doi i ategjaments. Baste doprâju tal puest just. Pa la cuâl intes robis umanis no si à di sierâ i vôi ma si à di cirî il plui a font pussibil par vê il massim di obietivitât e di clarece. In cumun, in parlament, in tribunâl, tes bancjis, te vite sociâl no àn di jessi misteris e no si à di pretindi un at di fede e tant mancul di adorazion. Si à di viodi, prime di crodi. E viodi ancje là che no si volarès o no volaressin. Viodi e palpâ.
Invezit tes cuistions di fede, là che la reson no po provâ e une prove matereâl no disarès propit nuie, si à di vê il sintiment di sierâ i vôi e adorâ. Parcè che il reâl al è plui larc dal razionâl e la reson no rive a viodi dut e tant mancul a spiegâ dut.
O disarès che la fede e je un don di doprâlu ancje tes robis di chest mont, par viodilis te lôr completece e soredut par lâ plui in là o in alt dal sempliç dât razionâl, che al po jessi insignificant, frêt e angossiant. Cui vôi dal cuarp o viôt une persone, un fat, un câs, un puntin. Cui vôi de fede, cheste persone e cjape la muse di Crist, chest fat al jentre tune storie plui grande, chest puntin al cjate il so puest tal disegn di Diu, là che ancje il neri e il negatîf e l’inspiegabil o l’inevitabil a cjatin une lôr justificazion e positivitât. Dome cui vôi de fede o pues viodi la man e l’opare di Diu e dome viodint la man e l’opare di Diu o pues viodi te dimension plui vere e globâl.
Ma a son però moments là che no si rive a viodi propit nuie, parcè che la gnot e je masse fonde e la tenebre masse disperant. Al è soredut in chel moment che il voli de fede al rive a cjalâ tal scûr, come i gjats, e a cjatâ l’olme e la strade di Diu ancje tal gredei plui ingropât. E in chê volte dome un ch’al crôt al viôt. O vin paraltri la conferme de storie: dome chei ch’a àn crodût in alc di grant, a àn rivât a viodilu.


text:
Plui di vincj agns e la Rai e ignore ancjemò
lis trasmissions in marilenghe
Nol è piês sort di chel che nol vûl intindi. Nus pâr l’unic titul pussibil par chest cine grotesc che nus ven sgnacât su lis rêts Rai ogni volte che si fevele di trasmissions in lenghe furlane. Une pelicule che no si rive ben a capî di ce gjenar che e sedi, stant che par un viers e mostre il paradòs di une leç che di passe vincj agns e spiete di jessi metude in vore (paranormâl o di ridi?) e par chel altri e testemonee la pierdite di un dirit di bande di une comunitât (documentari o investigatîf?). Cussì, stant che il guvier nol sint di nissune des dôs orelis, i utents furlans no puedin ni scoltâ ni viodi programs inte lenghe che a doprin ducj i dîs. A chei che a crodin che al sedi miôr ancje tasê, cu la sperance di un “piçul” intardament de rivade de programazion par furlan, ur sugjerìn di no stâ masse a spietâ Godot e di dâur invezit une voglade ai dâts di chês altris lenghis minorizadis presintis in Regjon e tal Setentrion di Italie. L’an passât, di fat, biel che pal furlan a rivavin i solits fruçons – 200.000 euros par 90 oris di programazion radiofoniche -, pal sloven a vignivin stanziâts 11.600.000 euros par nuie di mancul che 4.517 oris di programs radio e 208 oris di television. Ancje il todesc al à vude la sô biele slepe, cun 17.347.000 euros par 5.300 oris di radio e 760 oris di television in lenghe. E se chestis dôs lenghis a podaressin vê il lôr parcè, vint un Stât daûr a parâlis, di chê altre bande il ladin al mostre di vê vût cui che al à batût mans e pîts, stant che cun 2.653.000 euros e je stade garantide une programazion cun 352 oris radiofonichis e 100 oris televisivis. Se dopo si van a scandaiâ i numars di chei che a fevelin la lenghe (furlan denant di ducj, cun 600.000 personis; i vegnin daûr 300.000 pal todesc, 50.000 pal sloven e 30.000 pal ladin) si capissarà che cualchidun al à vendude la piel dal ors prime di copâlu, dome che si viôt che la bestie – che o saressin nô furlans – fin cumò no à savût fâ avonde scjas.
Par dîle juste, al è di un toc che si va indenant a tontonâ, al basti ricuardâ la letare firmade l’an passât di passe 70 Sindics de Assemblee de Comunitât Linguistiche Furlane, che a àn fintremai menaçade une azion legâl; no cate dut, o sin inmò culì a contâse. Cun di plui, ae fin di Avrîl e scjât la Convenzion jenfri Guvier talian e Rai su la programazion regjonâl (za sprolungjade un pâr di voltis). Al è par chel che il president de ARLeF, Eros Cisilino, al à fat un apel al aministradôr delegât RAI, Fabrizio Salini, e al Guvier, in particolâr al Ministri competent Stefano Patuanelli (nestri coregjonâl), par domandâ garanziis sul cont de tutele de lenghe furlane. Cisilino al à sclarît che pal furlan no son previodudis trasmissions di gjenar informatîf, fondamentâls pe promozion di une lenghe minoritarie. Cun di plui, chei 200.000 euros pal furlan a son i vanzums di 11.800.000 euros assegnâts ae sede RAI regjonâl, che e spint cuasi dut pes trasmissions par sloven e par talian.
La ARLeF, duncje, e à dade la sô poie ae azion che a son daûr a puartâ indevant il President dal Consei regjonâl Piero Mauro Zanin e l’Assessôr aes minorancis linguistichis Pierpaolo Roberti, di mût di rivâ a un confront imediât e garantî al furlan une presince almancul compagne di chê de lenghe ladine.
E se o pensais che in chest moment cheste azion no sedi une prioritât, visaitsi ben che pal Stât talian no lu è stade par passe vincj agns e che “O fasarai al è fradi di no fâ mai”. Cumò viodìn di viodi (la television, par furlan). ❚
Par cuant la television par furlan? Pai 32 di Mai?Serena Fogolini
Plui di vincj agns e la Rai e ignore ancjemò


text:
Sima Qian
Sīmǎ Qiān (cinês tradizionâl: 司馬遷, cinês semplificât: 司马迁, Wade-Giles: Ssŭma Ch'ien; nassût intor al 145 p.d.C.; † intor il 90 p.d.C.) al fo un scritôr e un storic cinês.
Vite[cambie | modifiche il codiç]
Al vivè sot il ream dal imperadôr Hàn Wǔdì (141 p.d.C.-87 p.d.C.), inte dinastie Hàn, e so pari, Sīmǎ Tán (司馬談 / 司马谈) al ere scritôr dai anuaris de cort, incjarie a mieze vie enfri chê di un strolic e chê di un cronist, che a compuartave il cjapâ note dai fats dal cîl, e de lôr influence, tantche dai fats dai oms. La famee di Sīmǎ Qiān a cjapà cjase a Maoling, dongje la capitâl Cháng'ān.
Sīmǎ Qiān al veve une grande inteligjence e zà a dîs agns al ere bon di lei libris antîcs. A vincj agns, al completà la sô istruzion viazant par plui provinciis, tantche chês di Jiangsu, Anhui, Zhejiang, Hunan e Henan. Plui tart, al lavorà par il guvier, fasint in particolâr une mission d'ispezion inte regjon di chê che indidivuê e jè la citât di (te province dal Yúnnán), concuistade da pôc des fuarcis imperiâls. Las sôs funzions i permeterin ancje di fâ altris viaçs un tic in dutis lis bandis dal imperi, gjavant cualchi regjon che in chê volte e jerin cunsideradis inmò barbarichis, tantche lis provinciis di Fujian e di Guangdong.
Il tal 107 p.d.C., daspò três agns di corot pe muart di so pari, Sīmǎ Qiān a i sucedè tal so puest di anuarist, e chest a i permetè di jentrâ intai archivis imperiâi, podint cussì realizâ il lavôr ambizionôs di bielzà scomençât da so pari: un libri che al contàs dute le storie de Cine.
Sīmǎ Qiān al començà a scrivi tal 104 p.d.C. Ma tal 99 p.d.C. al colà in disgracie tai vôi dal'imperadôr Wǔdì. La sô colpe al ere di vê difindût Lǐ Líng, un gjenerâl incolpât di tradiment (che Sīmǎ Qiān lu stimave, ancje se nol ere so amî). L'imperadôr al condanà Sīmǎ Qiān a sielzi tra jessi cjastrât o jessi justiziât. Claramenti, di chei timps jessi cjastrâts al voleve dî l'infamie e cetancj Cinês a varessin volût inant murî pluitost che vivi tal disonôr. Sīmǎ Qiān, invecit, al sielzè la vite, par finî la sô opare e mantegni la promesse fate a so pari. In tal 104 p.d.C. al finì il so lavôr; vot agn daspò, tal 96 p.d.C., l'imperadôr i dè l'amnistie, cjapantlu a lavorâ tantche segretari privât, puest riservât ai cjastrâts.
Shǐjì[cambie | modifiche il codiç]
Il lavôr di Sīmǎ Qiān al à non Shǐjì (史記, memoriis storichis), e al cjape dentri oltri doimil agns di storie cinese, scomençant de liende dal Imperadôr Zâl (Huáng Dì) fintremai al imperadôr Hàn Wǔdì de dinastie dinastie Han. Chest test al è cunsiderât il fondament de storiografie cinese.
Siben che la forme de scriture storiche, intal timp, e je mudade cetant, i storics daspò di lui, no dome cinês, ma ancje coreans e gjaponês ai àn simpri tignût cont dal so esempli, fintremai dai timps di Bān Gù (班固), che a lu sielzè tantche model tal scrivi il sô libri Hàn Shū (漢書, Libri dai Hàn di prime). Ma il so esempli al si slargjà, plui in gjenerâl, su dute la scriture in prose cinese, e ancjemò vuê si lu lei in dut il mont no dome tantche storic, ma ancje come "libri di test" pe lenghe cinese antighe.
Il so libri nol va daûr al ordin dai fats, ma al è organizât par materie. Il test al si slargje su 130 cjapitui organizâts par sogjets tantche i anuâi, lis cronichis, i tratâts di musiche, ceremoniis, lunaris, religjon, economie, e soredut, biografiis. Il so stîl al è caraterizât da la serietât de informazion storiche, il doprament dai discors direts, il lengaç semplis, informâl, plen di spirt e di variazions, lant ae sostance cence pierdi timp in descrizions.
Altris scrits[cambie | modifiche il codiç]
Sīmǎ Qiān al à vût scrit ancje vot rapsodiis (Fù, 賦), cuantche al stave te provincie di Hanshu, mostrant i siei patiments in tal timp de sô orende condane e la sô voe di no rindisi in tal scrivi la sô grande storie.
Publicazions[cambie | modifiche il codiç]
- Records of the grand historian, CUP, Hongkong 1993, ISBN 0-231-08167-7
- Vies de Chinois illustres, Picquier, Arles 2002, ISBN 2-87730-611-9


text:
La capitâl catalane
La citât di Barcelone, cui siei trê milions di abitants, cu lis sôs stradis lungjis, ancje di 14 chilometris e dretis come sinis, cul so puart là che e rive e che e partìs int di ogni part di mont, cui siei palaçons che a palesin podê e ricjece, cu lis sôs gleseonis, cjamadis di art e di storie, cui siei cuartîrs come il barrio Gotic che ti fâs jentrâ in plene Ete di Mieç e subit dopo, cu lis costruzions di Gaudì, in plene ere futuristiche, e je sigurementri une citât grande, siore, biele e nete. Cence meti in cont museus, zardins botanics, zardins zoologjics, monuments, architeturis e sculturis di ogni timp e çate. Dome che un che al à vût stât par 14 agns a Val e Rualp e par altris 14 a Visepente, salacor al à tant fat il voli al piçul e la orele al cidin che nol è il plui adat e competent a judicâ chestis robis cussì grandis che ti inspirin plui sudizion che amirazion e comozion. Par chel, no ai masse simpatie pes metropolis e o preferìs un cjantonut in bande, là che si pues cjalâ cun calme il grant corîr de vite. Di dut chest mont in grant, o puarti a cjase la spassizade luminose sul puart e soredut la straordenarie ricjece artistiche e religjose de catedrâl, là che ogni capele e mertarès cjalade par une zornade interie. No ai rivât a contâ dutis lis statuis; o crôt però di vê contât almancul vincj Madonis. Cheste floridure di devozions a prin colp e pues dâti la idee di une floridure di religjon, ma jo le viôt come un impuariment, parcè che Diu al è unitât e plui si à confusion e plui si slontanisi di lui. E reste la ricjece artistiche, verementri uniche. O ai vût mût di viodi dôs glesiis che mi restaran pal cjâf pluitost in negatîf. La prime e je la basiliche de Sagrada Familia, une fabriche scomençade tal 1884 e no san nancje cuant che e finirà. La part primitive, dal secul passât, che e celebre i misteris de nassite e de infanzie di Jesù Crist, e je biele. La part ultime, che e celebre i misteris de passion, e à dut un altri stîl e no je cussì convincente. Al sarès biel podê viodi la tierce e ultime part, chê centrâl e plui imponent, par capî la confusion e la contradizion di une glesie, tacade intun secul e finide doi secui dopo, tacade framieç dai cjamps e finide framieç dai condominis di perifarie. Al è evident che, gambiant il contest culturâl, economic e antropologjic tor ator de glesie, e gambie ancje la glesie stesse, che e finìs cul jessi incomprensibil parcè che a son sparidis lis coordenadis religjosis e culturâls che le àn inviade. Al sarès come scrivi un libri vuê par int che lu leiarà fra doi secui. Chei che a àn dit che lis robis lungjis a deventin madracs no jerin interdets.
Al reste valit il tentatîf di une sperimentazion gnove e origjinâl dal gotic, par solit cussì ripetitîf e frêt tai simiotaments neogotics. La seconde glesie, sigurementri ancjemò plui discutibil, e je la basiliche dal Tibidabo, insom dal çuc o mont omonime. E je peade a don Bosco e si lu palpe a ogni cuadrel. A conferme di ce che o stoi disint di tancj agns: che i religjôs, che a somein universâi parcè che a invadin dut il globi, a son provinciâi par costituzion, parcè che a ripetin pardut lis stessis falopis e robis cence gust e cence culture. Ce che no i sucêt mai a di une glesie locâl, che, se ancje limitade come estension, e à la profonditât de storie e de culture e l’humus naturâl di un popul. Chest provincialisim lu vin provât cui francescans in Tiere Sante e lu vin tornât a provâ culì. In pratiche al sparìs Vecjo e Gnûf Testament e ogni riferiment liturgjic o teologjic, par lassâ puest ai mosaics cun don Bosco, che dal 1876 al cjape des mans de borghesie catalane i terens e i progjets de gnove fondazion, o cu la basiliche di Sant Pieri a Rome là che e varès di lâ a parâsi une nâf savoltade des ondis dal anticlericalisim e dal secolarisim. Tes lastradis, che in ogni glesie come che Diu comande a ripuartin senis biblichis o sants che a àn fate la storie de glesie e de umanitât, a son figurâts Piu IX, Leon XIII, Piu XI e Piu XII. Pape Wojtyla nol à ancjemò une lastrade par so cont. Al scuen contentâsi de solite lapide cu la solite frase subit imortalade prin che l’aiar o il timp le puarti vie, fasintle lâ in dismentie. Une robe penose cence fin. Lis dôs basilichis, daûr chel che o ai podût sancirâmi, no àn une fonde popolâr, eclesiastiche, ma a son nassudis par resons ideologjichis e contingjentis. La Sagrada Familia, nassude come templi riparadôr, e voleve rispuindi ae campagne di laicizazion che e veve invadût la Spagne dopo dal 1870, cu la ondade di anticlericalisim e la introduzion dal matrimoni civîl obligatori. Il Tibidabo al è nassût come templi votîf e riparadôr pe decristianizazion de Spagne par colpe des ideis socialistis.
La glesie e podeve parâsi dome strenzintsi al pape e cirint di puartâi vie ai socialiscj la part plui esponude: la zoventût. Di li o ai capît che no si à mai di doprâ la religjon par fâi dispiet a un altri. Diu al va adorât e servît, no doprât. Che se la int, te sô fantasie e ingjenuitât, e cjape un cjôt e a ‘nt fâs un santuari, chel al devente pardabon un santuari. Se invezit i predis, par resons lôr, a metin sù un santuari, chel al devente un cjôt. Sigurementri nol cjaparà pît. Baste viodi il Santuari de Madone Missionarie o di Monte Grisa.
pre Antoni Beline
CULTURE – I CLASSICS – 12. SANT JACUM, LÀ CHE AL FINÌS IL MONT............
La capitâl catalane


text:
Autenticazion di copie
Autenticazion di copie
Utents principâi: citadins, associazions, aziendis.
Normativis di riferiment principâls: D.P.R. dai 28 di Dicembar dal 2000 n. 445. Test Unic des disposizions legjislativis e regolamentârs in materie di documentazion aministrative.
Descrizion dal servizi: la autenticazion di une copie, di presentâ ai Uficis de Publiche Aministrazion.
Cost dal servizi: 0.26 euro (par ogni autentiche di foto domandade).
Eventuâl modulistiche di doprâ: mod. 308.
Timps pe erogazion: dai 20 ai 30 dîs.


text:
La Societât Filogjiche Furlane e fo une des primis barcjis furlanis a navigâ su la Rêt e, in dì di vuê, stant il grant rûl istituzionâl che cheste associazion e ten te culture e siencis furlanis e reste un dai sîts par dulà che no si pues lassâ di passâ. Il sît si pues sgarfâlu sei par furlan che par talian, l’unic difiet che o vin cjatât e je la presince di cualchi informazion sorpassade su cualchi pagjine. Il sît al à une atmosfere semplice ma funzionâl, salacor parcè che no à mai viodût grancj intervents su la grafiche, ma ancje cence i “bebeis” dal web 2.0 nol puce di vecjo. Lis sezions a son tantis, ma no fevelarìn di chês elementârs. Su “Progjets” o vin lis descrizions e, in cualchi câs, i leams ai sîts esternis di chei lavôrs che la Filologjiche e à in pîts in chescj agns, par esempli il Dizionari Storic Furlan
(v. E-Marilenghe sul numar di Març) o l’Atlant Toponomastic dal Friûl – Vignesie Julie. Clicant su “Biblioteche” o rivìn al catalic bibliotecari de S.F.F. che al è a dispozion des ricercjis dai utents traviers il sît. Fracant invezit su “Publicazions” o rivìn intune librarie online dulà che si puedin comprâ lis oparis dadis fûr de Societât cun presits speciâi pai socis. Insome, vôts positîfs!
Michele Calligaris
FURLANS, DIGJITAIT FURLAN – E-MARILENGHE. La Filologjiche e je filo-internet............
La Societât Filogjiche Furlane e fo une des primis barcjis furlanis a navigâ su la Rêt e, in dì di vuê, stant il grant rûl istituzionâl che cheste associazion e ten te culture e siencis furlanis e reste un dai sîts par dulà che no si pues lassâ di passâ. Il sît si pues sgarfâlu sei par furlan che par talian, l’unic difiet che o vin cjatât e je la presince di cualchi informazion sorpassade su cualchi pagjine. Il sît al à une atmosfere semplice ma funzionâl, salacor parcè che no à mai viodût grancj intervents su la grafiche, ma ancje cence i “bebeis” dal web 2.0 nol puce di vecjo. Lis sezions a son tantis, ma no fevelarìn di chês elementârs. Su “Progjets” o vin lis descrizions e, in cualchi câs, i leams ai sîts esternis di chei lavôrs che la Filologjiche e à in pîts in chescj agns, par esempli il Dizionari Storic Furlan


text:
Eolo cence frontieris
scuele: Primarie di Atimis – Classe Tierce – 14 arlefs.
Il percors plurilengâl al ven tornât a proponi parcè che tal an scolastic passât al veve viodût l’interès dai fruts, soredut pes modalitâts operativis leadis al doprâ lis lenghis tant che lenghis veicolârs.
Il valôr in plui de metodologjie CLIL, metude in vore da la mestre, al à sostignût la ricezion e la comprension sei de lenghe minoritarie sei de lenghe inglese. L’interès pai aspiets sientifics e matematics al è un stimul in plui par chest grup di arlêfs che in mût spontani al mostre di provâ gust tal osservâ e rifleti sui fenomens naturâi.
Mappa del percorso:
Materiâi:
DESCRIZION LAVOR PLURILENGAL EOLO –
Lis mes esperiencis sul vint (2)


text:
Domenie ai 18 di Otubar a Terzo, in provincie di Alessandria, si fasarà la premiazion de edizion 2015 dal Concors di poesie e narative Guido Gozzano, un dai plui impuartants a nivel talian.
La manifestazion che e cjape il non dal innomenât poete turinês, vivût tra la ultime part dal Votcent e l’imprin dal secul XIX, e je rivade ae sô edizion numar vincjesîs.
Juste cualchi dì indaûr, i siei organizadôrs a àn dât fûr la liste dai autôrs finaliscj. Te sezion dedicade ai libris di poesie si cjatin ben cuatri firmis furlanis: Luigina Lorenzini cuntun libri inedit, Maurizio Mattiuzza cun “La Donna del Chiosco sul Po”, Laurin Zuan Nardin cun “La carretta sfavillante – La briscje sflandorose” e Jacum Vit cun “Trin Freit”.
Une gnove conferme dal valôr de scriture poetiche dai autôrs dal Friûl, sedi par furlan che cun altris lenghis. Jacum Vit, cul stes libri che al partecipe al Gozzano, chest an al à vinçût ex aequo il premi Pascoli – altri prestigjôs premi talian – te sezion “dialetto” (come che le clamin lôr, N.d.R.).
O viodarìn cemût che e larà a finîle, intant us proponìn une cerce di poesiis in lenghe furlane presintis tai trê libris, une par autôr. ❚
Luigina Lorenzini
(Libri inedit)
––
A propo∫et di diu, e di fâ malta
Senticji un moment, e šcolta: ce êsel reštât
da las seras e diši ogni sorta di rubas
da las cunfidenzas, dai dolz
fats cuei a cjasa di lui.
Vin cjecarât di credi, capîši, di via ducj la štessa anima
po sin išûts da la puarta:
a lui, siò fi nencja nol j cjecara
ìa no špieta nišun par mangjâ
nos no ši vidìn cua∫i pi.
Ce c’a conta a é noma la vita vera
il rešt a’ son cjacaras* ruštidas in t’una veranda
par torna a fa su ognun il sio mont
di fritulas pi cotas, o croštoi cu las bufulas pi grandas.
Una cjarta dal mont, dal alt
ai son i vuai dai gjats tal soreli.
* cjacaras, ma ancje crostui
Maurizio Mattiuzza
Di “La donna del chiosco sul Po”, La Vita Felice, 2015
––
Di bot il frêt
Di bot il frêt e finalmentri
chest spasimâ da la lune, il cricâ
resurît di un ramaç, no je vere
che d’unviar dut al polse cu la tiere
a ‘nd’è ancjemò storiis e stelis, bausiis
ditis par stâ ben, la maravee
ch’a strenç il dì su la marine
amôrs fats par lassâsi
facendis di rabie e di lûs
come a no crodi che si nas pierdûts.
Laurin Zuan Nardin
Da “La carretta sfavillante – La briscje sflandorose” , Gaspari, 2015
––
(cence titul)
Il poete,
tu sâs,
al è di bant il poete
nol puarte dongje nuie il poete
il poete
al va intal sore sere
delicât e lunc
al va intune maluserie
di trois in miezeombre
al va a dismovi i grîs
a fâi lûs a lis lusignis
al va
il poete
a ingrumâ il scûr
a disturbâ l’arint de lune
al va
a scoltâ
chê ligrie di cisilis
intal aiar fresc e gnûf
e al impie l’aur
dentri intai voi des stelis
Giacomo Vit
Da “Trin freit”, Circolo Menocchio, 2014
––
Coru blanc
A son straordenaris, i nustris sests.
No pì ciùs, a si piàrdin ta l’aria.
Muts, lizèirs, fofs.
Ànzui pessotons i sin doventàs,
e i nustris impres’c a duàrmin
drenti lis stàlis, a s’insumièin
dal lui sdrondenòn… ❚
Di lidrisebutui.wordpress.com/Redazion
Cuatri furlans cun lirichis in marilenghe in finâl al premi di poesie Gozzano............
Domenie ai 18 di Otubar a Terzo, in provincie di Alessandria, si fasarà la premiazion de edizion 2015 dal Concors di poesie e narative Guido Gozzano, un dai plui impuartants a nivel talian.


text:
MUSICHE
Neo Folk
La stampe e à inventât par lôr il gjenar neo folk e lôr, parafrasant Lino Straulino, a disin di jessi “col cul sentât in Friûl e co i vuois cjalant ator pal mont”.
Di Pordenon, un grup che al cjante par furlan di storiis e contis des Vals de Ciline, de Cjarnie, dal Friûl. A son i Bràul, che tal 2017 – tal an dal vinçesim aniversari de lôr nassite – a son tornâts a dâsi dongje. Il lôr public nol è mai stât tant content e chest si è podût viodi al Folkest dal an passât, cuant che – te curnîs di Dartigne – Andrea del Favero, diretôr artistic di Folkest e coprodutôr dai ultims doi cd, al à anunziade la gnove aventure dal grup.
I Bràul a son: Lucia Clonfero, Giacomo Traina, Gabriella De Cesco, Claudio Mazzer e Claudio Mucin, acompagnâts des lôr ghitaris acustichis, bouzouki, percussions, violins classics, eletrics e violins bas, viole, flauts e la lôr vôs.
La storie dal grup e tache tal 1993 cuant che, tant che musiciscj apassionâts di suns celtics, irlandês e bretonis, si cjatin a componi tocs che a misclicin i gjenars fin a creâ un stîl dut gnûf. Dopo il debut al Folkest tal ’97, i artiscj a proponin il prin cd “La corte di Lunas” che al vinç il Premi “Morèt D’Aur” tant che miôr cd folk dal an. «Ancje se daspò o vin fats altris 2 cd che par nô a son tant plui bogns, viodude la maturitât artistiche e culturâl che a dimostrin, il prin album al continue a jessi il plui preseât dal public dopo vincj agns».
Dopo jessisi fats cognossi fûr regjon e in Italie, a son stâts finaliscj e vincidôrs ex-aequo al Folkontest di Casale Monferrato tal ’99. Cul gnûf album dal 2001 “Ciaràndis” e i suns che si ispirin ae tradizion folcloristiche furlane, il grup si fâs cognossi ancje tal forest, de Gran Bretagne al Portugal e adiriture fin in Malesie.
Cun “La farina dal diàul” dal 2005, la energjie, la maturitât e la estension musicâl des gnovis melodiis a son ricognossudis in dut il mont, tant che i Bràul a vegnin contatâts par fâ concierts di ogni bande.
«O vin tantis sodisfazions e soredut tancj amîs in dut il mont, tant che Balen Lopez de Munain e Luis Delgado, o il grup israelian Esta, i bretons Blezi Ruz, i Fratelli Mancuso e tancj altris. No podìn dismenteâ la biele cene e fevelade che o vin vût cun Carlos Nuñez».
A stan za lavorant ae prossime creazion: un cd concept album che al celebre il Friûl e i furlans cun tocs basâts su storiis, scrits e contis de tradizion. «Al è ancjemò dut top secret – come che nus contin ridint -, il titul al podarès jessi “Vous dai libris”».
I Bràul a son za stâts invidâts a Arcipelaghi Sonori in Provincie di Modene, li che si esibiran in curt, e di gnûf sul palc dal Folkest e sui palcs di dute Europe fin a Londre.
www.facebook.com/BraulFriuli al è il portâl dulà che si cjatin fotos, videos, novitâts e dute la simpatie di chest grup che al à scrit e che al torne a scrivi la storie de cjançon furlane. Par cui che al à voie di dâur une man, a stan cirint cualchidun par imbastî il lôr gnûf sît web.
di Moira Pezzetta


text:
Il microcosmi al zire ator ator di un autogrill. Lis situazions esasperadis a nassin di un malintindiment, che po si regole. Sîs personaçs cu lis lôr ambizions e preocupazions: Jacum, Gjise, Jessica, Milio, Fede e Katia. E po la marilenghe. Se o vessin di judicâ il gnûf prodot televisîf par furlan, jessût di mame Rai, no si savarès di dulà tacâ. Metìnle cussì: “Autogrill, une real-com furlane” – in onde su la tierce rêt Rai regjonâl, la domenie aes 10.15 – e je une robe gnove.
In prin, sul format: e je la prime Sit-com. La idee e je stade propit de regjiste Rai, Claudia Brugnetta (su sogjet di Paolo Patui) che e à pensât di fâ alc di diviers dal solit. Pal moment a trasmetin lis replichis de prime serie. Si tornin a proponi lis sîs pontadis di vincj minûts ognidune, za ladis in onde di Mai a Jugn di chest an. Plui un making of – vêr ghiribiç dal “daûr lis cuintis”, prontât tal cors de lavorazion – presentât di Dj Tubet e di Gigi Maieron, artiscj di ponte de gnove musiche furlane e guest stars in doi episodis. La prime pontade e ancje il “speciâl” si puedin viodi ancje su youtube, rispetivementri a tocs di doi e di cuatri uploads.
La cjosse, de bande de pachidermiche aziende di Stât, pardabon e maravee. Daspò agns di documentaris monotematics, di Gioias Melonis ator pal mont a cirî emigrants e lidrîs, di Pimpas e di Berto Lôfs dopleâts… biade la ore, alc che si gjolt. Cence stricecûr.
La sit-com e je stade zirade tun autogrill vêr, dongje Udin. La trame e je intiessude, ma batudis e recitazions a son ancje improvisadis. Si trate di une lavorazion fûr standard che, se e je cemût che i interessâts a declarin, e svicinarès il prodot finâl plui al format american, che a chel talian.
Inovatîf l’ûs des machinis di prese. “I ponts di viste a son doi. Di une bande o vin lis telecjamaris fissis, chês di servizi dal autogrill, e a chês si zonte une sogjetive. Il proprietari che al zire, al controle dut ce che al sucêt e al devente lui stes un voli pal spetatôr. Di fat, al interagjìs cun chês altris telecjamaris, tant che denant a un totem mediâl”, e spieghe la regjiste Claudia Brugnetta. Doi stîi diviers, doi ponts di viste che si messedin, intun armoniôs zûc di distacs. Ben organizâts e fluents.
Un unic dubi al reste. Saraie une butade e vonde, o li de television di Stât sono intenzionâts a produsi une seconde serie? Sperìn te seconde. Fasint buine la pussibilitât che, in efiets, la volontât e sedi. E che a sedin ancje i bêçs. Dome che o savìn cemût che a van lis robis in Rai. Dispès i contrats e lis convenzions che a stan daûr a riscjin di deventâ plui sit-com dai stes programs inviâts in marilenghe.
Oscar Puntel
CULTURE. Sitcom furlane sul ôr de autostrade............
Il microcosmi al zire ator ator di un autogrill. Lis situazions esasperadis a nassin di un malintindiment, che po si regole. Sîs personaçs cu lis lôr ambizions e preocupazions: Jacum, Gjise, Jessica, Milio, Fede e Katia. E po la marilenghe. Se o vessin di judicâ il gnûf prodot televisîf par furlan, jessût di mame Rai, no si savarès di dulà tacâ. Metìnle cussì: “Autogrill, une real-com furlane” – in onde su la tierce rêt Rai regjonâl, la domenie aes 10.15 – e je une robe gnove.